text:
Şu gün hormatly Prezidentimiz Gurbanguly Berdimuhamedow özüniň işiniň örän köpdügine garamazdan, üýtgewsiz kada eýerip, ýurdumyzyň harby we hukuk goraýjy edaralarynyň ýolbaşçylary, şeýle hem Aşgabat şäheriniň häkimi bilen bilelikde Saglyk ýoluny geçip, sport maşklary bilen meşgullandy.
Halkyň abadançylygy, onuň durmuş derejesini yzygiderli ýokarlandyrmak, beden we ruhy taýdan sagdyn, berk bedenli, aň-paýhas taýdan ösen ýaş nesli kemala getirmek baradaky alada Türkmenistanda döwlet syýasatynyň aýratyn möhüm ugry derejesine çykaryldy. Döwlet Baştutanymyzyň başlangyjy bilen köpçülikleýin bedenterbiýe hereketini hem-de ýokary netijeli sporty ösdürmek, sagdyn durmuş ýörelgesini kemala getirmek boýunça çäreler milli taglyma öwrüldi, ol türkmen jemgyýetini jebisleşdirip, tutuş il bolup, zyýanly endiklere garşy durmaga hem-de sazlaşykly ösen raýatlaryň ýetişmegi üçin amatly şertleri döretmäge ýardam edýär.
“Türkmenistanda 2011 — 2020-nji ýyllarda bedenterbiýäni we sporty goldamagyň we ösdürmegiň Milli maksatnamasyny” durmuşa geçirmegiň çäklerinde ýurdumyzda häzirki zaman sport-sagaldyş düzümlerini kemala getirmek boýunça görlüp-eşidilmedik işler amala aşyryldy. Ýurdumyzda we welaýatlarda ajaýyp sport toplumlary, stadionlar, atçylyk sport toplumlary, awtodromlar, ýöriteleşdirilen sport mekdepleri bina edildi.
Paýtagtymyzyň eteklerindäki ajaýyp künjeklerde — Gökderede, şeýle hem Hazaryň ekologiýa taýdan arassa türkmen kenarynda ýerleşýän “Awaza” milli syýahatçylyk zolagynda peýda bolan çagalar sagaldyş merkezleri boş wagty işjeň geçirmek üçin ähli şertlere eýedir. Milli Liderimiz Gurbanguly Berdimuhamedowyň tabşyrygy boýunça gurulýan ähli bilim we terbiýeçilik edaralarynyň – mekdepleriň, ýokary okuw mekdepleriniň, çagalar baglarynyň sport zallaryny we meýdançalaryny, bu desgalaryň heniz taslamalary işlenip taýýarlanylýan döwründe göwnejaý derejede abzallaşdyrmak, zerur bolan enjamlar bilen üpjün etmek göz öňünde tutulýar. Olaryň ýanaşyk çäklerindäki ýaşaýyş toplumlarynda hem sport bilen meşgullanmak üçin ähli şertler göz öňünde tutulandyr.
Halkara olimpiýa komiteti hem-de sport federasiýalary bilen ýakyn hyzmatdaşlykda sportuň köp görnüşleri, şol sanda Türkmenistan üçin täze görnüşleri — awtomobil, hokkeý, figuralaýyn typmak, suwda oýnalýan görnüşleri işjeň ösdürilýär. Soňky ýyllarda türkmen türgenleri iri halkara ýaryşlaryna yzygiderli gatnaşyp, baýrakly orunlara mynasyp bolýarlar.
Türgenlerimiziň geçen ýylyň güýzünde Aşgabadyň Olimpiýa şäherçesinde bina edilen sport desgalarynda ägirt uly üstünliklere beslenen Ýapyk binalarda we söweş sungaty boýunça V Aziýa oýunlarynda ajaýyp netijeleri gazanmagy munuň aýdyň subutnamasydyr. Türkmenistanyň Merkezi Aziýa sebitinde ilkinji bolup şunuň ýaly ýokary derejeli ýaryşlary geçirmäge hukuk alandygy buýsançly ýagdaýdyr. Şeýle oýunlary geçirmegiň taryhynda ilkinji gezek bu ýaryşlara diňe bir Aziýa yklymynyň iň gowy türgenleri däl-de, Okeaniýa ýurtlarynyň, şeýle hem bosgunlaryň toparynyň türgenleri hem gatnaşdylar.
«Türkmenistan — Beýik Ýüpek ýolunyň ýüregi» diýen şygar bilen geçýän şu ýyl hem ýeňil atletika ýaryşlaryny, welosipedli ýörişleri hem-de halkara awtoralli ýaryşlaryny öz içine alýan “Amul — Hazar 2018” iri çäräniň geçirilmegine beslener. Mälim bolşy ýaly, Lebap welaýatynyň merkezi Türkmenabat şäherinden başlanan bu köpçülikleýin sport ýaryşlaryna fewral aýynda hormatly Prezidentimiz Gurbanguly Berdimuhamedowyň gatnaşmagynda badalga berildi. Ol ýaryşlaryň ugrunyň häzirki wagtda täze görnüşde dikeldilýän gadymy kerwen ýolunyň çäklerinden geçýändigi aýratyn mana eýedir, Türkmenistan bu ýoluň ýüregidir.
Agyr atletika halkara federasiýasynyň Ýerine ýetiriji geňeşiniň agyr atletika boýunça 2018-nji ýylyň dünýä çempionatyny Aşgabatda geçirmek baradaky çözgüdi kabul etmegi sport döwleti, parahatçylyk dörediji ýurt hökmünde olimpiýa hereketiniň asylly ýörelgelerini ösdürýän hem-de halklaryň arasynda parahatçylygyň we dostluk gatnaşyklarynyň pugtalandyrylmagyna uly goşant goşýan Türkmenistanyň belent halkara abraýynyň subutnamasydyr.
Türkmenistanda dünýä bileleşigi bilen bilelikde her ýyl 7-nji aprelde giňden bellenilýän Bütindünýä saglyk gününe gabatlanyp guralýan dabaralar ozal görlüp-eşidilmedik gerime eýe boldy. Ýurdumyzda umumymilli sport çäreleriniň geçirilmegi asylly däbe öwrüldi, olar ähli ýaşdaky we kärdäki adamlary – ministrlikleriň we pudaklaýyn dolandyryş edaralarynyň, döwlet düzümleriniň, durmuş-medeni ulgamyň işgärlerini, halk hojalygynyň dürli pudaklarynyň wekillerini, talyplary we mekdep okuwçylaryny birleşdirýär. Sportuň dürli görnüşleri bilen işjeň meşgullanýan hormatly Prezidentimiz Gurbanguly Berdimuhamedowyň şahsy göreldesi türkmenistanlylaryň müňlerçesini sport bilen meşgullanmaga ruhlandyrýar, olar köpçülikleýin sport-bedenterbiýe hereketiniň hatarlaryny doldurýarlar.
Köpetdagyň eteginde gurlan Saglyk ýoly sagdyn durmuş ýörelgesi ulgamynda alnyp barylýan döwlet syýasatynyň özboluşly nyşanydyr. Bu pyýada ýoly aşgabatlylaryň hem-de paýtagtymyzyň myhmanlarynyň köpçülikleýin dynç alýan künjegine, iri sport-köpçülikleýin we medeni çäreleriň geçirilýän ýerine öwrüldi.
Tebigatyň bu täsin künjeginde bahar paslynyň tämiz öwüşgini aýratyn duýulýar, bu pasylda dag eteklerini dürli reňkli, hoşboý ysly güller büreýär. Ýurdumyzda tebigaty goramak meselesine uly üns berilýär, sebäbi biz ony geljekki nesillere bütin gözelligi hem özboluşlylygy bilen ýetirmeli. Ekologiýa meseleleri Türkmenistanyň durnukly ösüş strategiýasynda möhüm orun eýeleýär.
Dag gerişlerinden açylýan Aşgabadyň görnüşi haýran galdyrýar — säher bilen paýtagtymyz has-da ajaýyp görünýär. Onuň belent ýadygärlikleri hem-de binalarynyň özboluşly keşbi, köp sanly suw çüwdürimleri köpöwüşginli gündogar ertekisini ýada salýar, paýtagtymyz ak mermerden döredilen ajaýyp gül çemenine meňzeýär.
Hormatly Prezidentimiz Gurbanguly Berdimuhamedow Saglyk ýolundan geçýän mahalynda harby we hukuk goraýjy edaralarynyň ýolbaşçylarynyň ünsüni bu düzümler üçin ýokary derejeli işgärleri taýýarlamak meselelerine toplumlaýyn çemeleşmegiň möhümdigine çekdi. Harby gullukçylary watançylyk ruhunda terbiýelemek, olaryň beden taýýarlygy, sport bilen yzygiderli meşgullanmagy üçin şertleriň döredilmegine degişli birnäçe anyk tabşyryklary berdi.
Milli Liderimiz Saglyk ýoluny geçmegini dowam edip, hemişe bolşy ýaly, köp kilometrlik aralygy pyýada, onuň käbir zolaklaryny bolsa çalt ylgap geçdi.
Hormatly Prezidentimiz ýoluň tutuş dowamynda ýanaşyk çäkleriň abadanlaşdyrylyşyna, şol sanda belent dag gerişlerinden beýik türkmen nusgawy şahyry, akyldary we filosofy Magtymguly Pyragynyň ýadygärliginiň bina ediljek meýdançasyny taýýarlamak bilen baglanyşykly alnyp barylýan işlere ünsi çekdi.
Hormatly Prezidentimiz Gurbanguly Berdimuhamedow bu ajaýyp künjekde seýilgäh zolaklarynyň hem-de dynç alyş meýdançalarynyň döredilmegine, Aşgabadyň ýaşaýjylarynyň we myhmanlarynyň dynç almagy üçin amatly şertleriň üpjün edilmegine aýratyn üns bermegiň zerurdygyny nygtady. Döwlet Baştutanymyzyň belleýşi ýaly, tenakarlyk häsiýetine eýe bolan tämiz dag howasy, tebigatyň täsin görnüşleri adamlary keýpiçag edýär, şähdini açýar we ruhuny göterýär.
Saglyk ýolunyň ugrunda hem-de töwereginde ekilen agaç nahallary we güller bu ýeriniň gözelligini sazlaşykly baýlaşdyrar, Köpetdagyň eteginde ekologiýa ýagdaýyna amatly täsirini ýetirer.
Hormatly Prezidentimiz Aşgabat şäheriniň häkimine bu ugurdaky giň gerimli işleri dowam etmegi tabşyryp, bu ýerde geçirilýän bagy-bossanlyga öwürmek işleriniň ýerli tebigy-howa şertleriň hasaba alnyp guralmalydygyna ünsi çekdi.
Hormatly Prezidentimiz Gurbanguly Berdimuhamedow Saglyk ýoluna ýörüşini tamamlap, Olimpiýa şäherçesiniň sport merkezine bardy, şol ýerde sport trenažýorlarynda dürli maşklary ýerine ýetirdi. Türgenleşigiň barşynda milli Liderimiz ýene-de ajaýyp beden taýýarlygyny görkezdi. Munuň özi sportuň dürli görnüşleri bilen yzygiderli meşgullanmagyň netijesidir. Döwlet Baştutanymyz sporta aýratyn jogapkärçilikli çemeleşýär.
Milli Liderimiz bilen birlikde zalda harby we hukuk goraýjy edaralaryň ýolbaşçylary hem türgenleşik geçdiler.
Şu ýerde ýurdumyzda gurlan sport we şypahana-sagaldyş toplumlarynyň ýokary derejede tehniki taýdan üpjünçiligi ýurdumyzda sport ulgamyny ösdürmek maksadynda uly ädimleriň ädilýändigini aýdyňlyk bilen görkezýär.
Döwlet Baştutanymyz egindeşleri bilen söhbetdeşlikde sportuň sagdynlygyň we güýç-kuwwatyň çeşmesidigini, ýurdumyzda sport hereketine goşulýanlaryň sanynyň yzygiderli artýandygyny nygtady. Diňe bir türgenleriň gatnaşmagynda ýaryşlary geçirmek arkaly däl, eýsem sagdyn durmuş ýörelgelerine eýerýänleriň ählisini çekmek bilen, köpçülikleýin çäreleri geçmek arkaly bu oňyn ýörelgäni dowam etdirmek wajypdyr diýip, hormatly Prezidentimiz Gurbanguly Berdimuhamedow sözüni dowam etdi. Sport bilen yzygiderli meşgullanmak diňe bir adamyň beden saglygyna däl, eýsem, ruhubelent bolmagyna, şeýle hem onyň döredijilik işine oňyn täsir edýär.
Milli Liderimiz sport toplumynda ornaşdyrylan, bedeni berkitmek we belli bir myşsalary ösdürmek üçin niýetlenen trenažýorlaryň aýratynlyklary barada aýdyp, olary dogry we netijeli ulanmagyň ähmiýetini nygtady. Tejribäniň görkezişi ýaly, sport maşklarynyň yzygiderli ýerine ýetirilmegi sagdynlygyň hem-de ruhubelentligiň girewidir.
Döwlet Baştutanymyz türgenleşigi tamamlap, ýokary netijeler sportuny hem-de bedenterbiýe-köpçülikleýin hereketi wagyz etmek hem-de ösdürmek, oňa ilatyň ähli gatlaklaryny, aýratyn hem ýaşlary giňden çekmek bilen baglanyşykly meseleleri hemişe üns merkezinde saklamagyň wajypdygyny belledi. Hormatly Prezidentimiz Gurbanguly Berdimuhamedowyň nygtaýşy ýaly, halkyň saglygy, beden taýdan sagdyn, ýokary ynsanperwerlik we ahlak ýörelgelerine ygrarly ýaş nesli terbiýeläp ýetişdirmek döwletimiziň hemişe ileri tutulýan wezipeleri bolupdy we şeýle bolmagynda galar.


c: text/html

text:
Duşenbedäki käbir tenini satýanlar, jerimedir-jezalaryň hasam ýokarlandyrylmagynyň olary bu gadymy käri taşlamaga mejbur edip bilmejegini aýdýarlar. Sebäbi olaryň başgaça ýagdaýda maşgalasyny eklemäge tapyp biljek çäresi ýok.
Özüni Niso diýip tanadan zenan bary-ýogy 24 ýaşynda. Ol eýýäm iki gezek durmuşa çykypdyr we häzir ol iki sany kiçijik çagasyny ýeke özi ekleýär. Ol, tenini satýanlara garşy görülýän çäreleriň hasam güýçlendiriljekdigi barasynda gaty ir eşidendigini belleýär. Ýöne ol özüniň bu "kärini" taşlap bilmejekdigini, sebäbi onuň çagalaryny eklemäge başga çykalgasynyň ýokdugyny nygtaýar.
"Köp adam belki biziň bu işi bilen keýpine meşgullanýandygymyzy pikir edýän bolmagy ahmal. Ýöne bu nädogry. Häzir güzeran görmek gaty kyn. Eger men gündelik iň azyndan 30 somon tölegli iş tapyp bilsem, gaýdyp hiç haçan "ile masgara" iş etmezdim. Men köçe süpürmäge ýa-da gap-gaç ýuwmaga-da razy... Ýöne gynansagam iş ýok. Bize haçan-da äsgermezçilikli ýagdaýda "jelep" diýenlerinde ýer ýarylanok, men ýere girip bilemok".
Niso, eýýäm alty ýyldan bäri tenini satmak bilen meşgullanýandygyny aýtmak bilen, ýöne häzir diňe haçan-da gapjygy "tam-takyr bolan mahaly" köçä tenini satmaga çykýandygyny gürrüň berýär. Ol ýygy-ýygydan "Marworid" atly merkeze baryp, tenini satýanlar üçin döredilen mugt ýuwunyp, gany barlatmak mümkinçiliginden peýdalanýandygyny gürrüň berýär.
Niso bilen söhbet edip otyrkak, beýleki zenanlar hem ýanymyza geldi. Olar, adamlaryň diňe bir ýygy-ýygydan äsgermezçilik etmek bilen çäklenmän, hat-da gynamaga hem synanşyk edýändiginden nägilelik bildirdiler. Täjigistanda "Gije kebelekleri" diýip atlandyrylýan ol zenanlaryň aglaba köpçüligi ýurduň dürli çetinden paýtagta gelipdirler. Olaryň aglasy ýaş zenanlar we şol bir wagtyň özünde-de ýoldaşyndan aýrylşan. Tenini satýan ol zenanlaryň köpüsiniň orta bilim şahadatmanasy hem ýok. Sebabi olary gaty ir durmuşa çykarypdyrlar. Üç zenandan diňe biri zordan öz gepini düşündirmegi başaryp bilýär.
Täjigistanyň mejlisiniň 15-nji oktýabrda kabul eden kararyna görä, tenini satýan raýatlar saklanan mahaly ilki başda pul jerimesine çekiler, soň bolsa 10 günden 15 güne çenli göz astynda saklanar. Täze kanuny üýtgeşiklik owal pul jerimesi jezasyny alyp, soňam öz tenini satmaga dowam edýän mahaly saklanan raýatlara degişlidir. Adminstratiw düzgünleri bozanlar baradaky kodekse girilen bu üýtgeşiklik, owal iň az aýlygyň 10 essesinden 20 essesine çenli tölenen jerimäniň mukdaryny 20 esseden 40 essä ýokarlandyrýar we gaýtalanan halatyndaky jezany hem 10 günden 15 güne çenli göz astynda saklanmak görnüşinde kesgitleýär. Täjigistanyň halk wekilleri owalky çäreleriň tenini satýanlara garşy täsirli netije bermändiginden nägile.
Täjigistanyň kanyny ten söwdasyny jenaýat hasaplamaýar. Şonuň üçinem şeýle aýyplama bilen duruzylan raýatlar polisiýa bölümine eltilýär we ol ýerde düşündiriş ýazdyrylýar. Şonuň ýaly-da mertebäni pesedýän ýagdaýda ginokologiýa hem ýokanç keseller boýunça hekim barlaglaryndan geçirilýär we jerime puluny töläninden soň goýberilýär. Ýöne kanunlar, pul üçin adamlara ten söwasyny etdirýänler, ten söwdasyny gurmaçylylykly ýagdaýda gurnaýanlar we adam söwdasyny edýänler üçin azatlykdan mahrum etmek jezasynyň berilmegini göz öňünde tutýar.
Täjigistanyň hökümetiniň aýtmagyna görä, ten söwdasyny edýän adamlaryň anyk sany barada jikme-jik maglumat ýok. Metbugatda aýan edilýän sanlar bolsa, umuman geçirilýän haýsam bolsa bir polisiýa çäresiniň netijesine görä kesgitlenýär.
2014-nji ýylyň maý aýynda bu ugurda ýurtda iň uly howpsuzlyk çäresi durmuşa geçirilipdir. Şonda Täjigistanyň Içeri işler ministrliginiň aýan eden hasabatyna görä, ten söwasy bilen meşgullanan bäş ýüze golaý zenan bilen az sanly erkek adam saklanypdyr. Howpsuzlyk çäresinde oturylşyk ýerlerinde, gije kluplarynda we şahsy jaýlarda ten satýanlar ele salynypdyr. 2013-nji ýylda tutuş Täjigistan boýunça 1641 sany ten sowdasy wakasyna duş gelinipdir.
Ele salynanlaryň aglaba köpçüligi pulsuzlyk we işsizlik sebäpli şeýle işe baş goşandygyny aýan edipdir. 2015-nji ýylyň maý aýynda SPID-e garşy bütündünýä göreş fondy, Täjigistanda ýokanç keseller boýunça geçirilen derňewiň netijesini aýan edipdir. Guramanyň geçirlen saglygy saklaýyş we demografiýa barlaglaryna salgylanyň aýan eden hasabatyna görä, ýurtda 14 müňe golaý ten söwasy bilen meşgullanýan bar. Täjigistanyň Saglygy saklaýyş ministrligi bolsa soň bu hasabatyň hiç bir esasa daýanmaýandygyny aýdyp çykyş edipdir.
Adam hukuklaryny goraýanlaryň aýtmagyna görä, işsizlik sebäpli güzeran ýagdaýy gaty agyr bolan adamlar ten söwdasy bilen meşgullanmaga mejbur bolýarlar. Olar, ýurtda şol bir wagtyň özünde jemgiýet tarapyndan ýekiriliň, organ işgärleriniň hem dürli gysyşlaryna we äsgermezçiliklerine hem duçar edilýärler. Olaryň hak-hukuklaryny goramak ýa-da olara has töwekkelçilikli çemeleşmek, jemgiýetde "şeýle iş bilen diňe moral taýdan bozuk bolanlar meşgullanýarlar" diýen düşünje höküm sürýändigi üçin her kime başardanok.

robotstxt: allowed

filter: keep


text:
Energetikanyň “Ýüpek ýoly” TANAP dabaraly ýagdaýda açyldy
" TANAP şol bir wagtda bilelikde durmuşa geçirjek täze taslamalarymyzyň buşlukçysydyr”
Azerbaýjanyň tebigy gazyny Türkiýeden üstaşyr Ýewropa akdyrjak Trans Anadoly tebigy gaz turba geçiriji taslamasy TANAP dabaraly ýagdaýda açyldy.
Taslamanyň Eskişehirde geçirlen açylyş dabarasyna Prezident R. T. Erdogan, Azerbaýjanyň Prezideni Ilham Aliýew, Gürjistanyň Prezidenti Giorgi Margwelaşwili bilen Ukrainanyň Premýer ministri Peto Poroşenko gatnaşdy.
Prezident Erdogan dabarada eden çykyşynda şu günki günde energetikanyň “Ýüpek ýoly” hökmünde atlandyrlan TANAP taslamasyny dabaraly ýagdaýda açýandyklaryny aýtdy.
“Energetikany çaknyşyk däl eýsem hyzmatdaşlyk üçin amatly şert hökmünde görýän garaýşymyz TANAP arkaly ýene-de bir gezek özüni görkezdi” diýen Prezident R. T. Erdogan “TANAP bilelikdäki hyzmatdaşlygymyzyň soňky miwesidir. TANAP şol bir wagtda bilelikde durmuşa geçirjek täze taslamalarymyzyň buşlukçysydyr” diýdi.
TANAP-yň ilkinji etapda ýyllyk mümkinçiliginiň16 milliard kub metre barabar boljakdygyny aýdan Prezident Erdogan, şonuň 10 milliard kub metriniň Ýewropa ýurtlaryna akdyryljakdygyny, galan 6 milliard kub metriniň bolsa Türkiýede sapr ediljekdigini ýatlatdy.
Erdogan taslamanyň mümkinçiliginiň wagtynyň geçmegi bilen ilki 22 milliard kub metr, soň bolsa 31 milliard kub metre çykarylmagynyň maksat edinilýändigini belledi.
Prezident Erdogan TANAP taslamasynyň Hazar oazisinden Ýewropa ýurtlaryna çenli geçirijiniň geçýän ýurtlarynyň durnuklylygyna we iş mümkinçiliginiň döredilmegine goşant goşjakdygyny sözleriniň üstüne goşdy.
Prezident Erdogan Gresiýa ilkinji gazyň 2019-njy ýylyň iýun aýynda akdyrylmagynyň maksat edinilýändigini belledi.


text:
Möwlamberdi Eýeberdiýewiç Möwlamow 2007-nji ýylda Türkmen Politehniki institutynyň inžener-gurluşykçy hünäri boýunça tamamlady. Türkmenistanyň Prezidentiniň ýanyndaky Döwlet gullugy akademiýasynyň Döwlet apparatynyň gullukçylarynyň hünärini ýokarlandyrmak okuwyny (möhleti bäş aý) okap gutardy. Ol Türkmenistanyň Gurluşyk we binagärlik ministrliginiň edara-kärhanalarynda dürli wezipelerde işledi.
2009-njy ýylda “Türkmendöwlettaslama” döwlet taslama ylmy-önümçilik birleşiginiň “Ahaltaslama” döwlet taslama institutynyň taslamanyň baş inženeri.
2009-2014-nji ýyllar aralygynda Türkmenistanyň Gurluşyk ministrliginiň Döwlet ygtyýarlylandyrylyş we hile gözegçilik merkeziniň Gurluşygyň hiline gözegçilik boýunça bölüminiň iş alyp baryjy hünärmeni, baş hünärmeni, bölümiň başlygy, merkeziň başlygy.
2014-2015-nji ýyllar aralygynda Türkmenistanyň Gurluşyk we binagärlik ministrliginiň “Türkmendöwlettaslama” döwlet taslama ylmy önümçilik birleşiginiň 9-njy binagärlik-gurluşyk bölüminiň başlygy.
2016-2017-nji ýyllarda Türkmenistanyň Gurluşyk we binagärlik ministrliginiň Seýsmiki ýagdaýa durnukly gurluşyk ylmy-barlag institutynyň “Hiliň gözegçiligi boýunça” bölüminiň baş hünärmeni.
2017-nji ýyldan Türkmenistanyň Gurluşyk we binagärlik ministrliginiň Seýsmiki ýagdaýa durnukly gurluşyk ylmy-barlag institutynyň Tehniki-gözegçilik bölüminiň başlygy, institutynyň direktoryň orunbasary wezipesini wagtlaýyn ýerine ýetirijisi.
31.07.2017-nji ýylyň häzirki wagta çenli Türkmenistanyň Gurluşyk we binagärlik ministrliginiň Seýsmiki ýagdaýa durnukly gurluşyk ylmy-barlag institutynyň direktoryň wezipesini wagtlaýyn ýerine ýetiriji
©Seýsmiki Taýdan Durnukly Gurluşygyň Ylmy-Barlag Instituty


text:
Şu gün Türkmenistanyň Prezidenti Gurbanguly Berdimuhamedow resmi sapar bilen Birleşen Arap Emirliklerine geldi.
Günüň ikinji ýarymynda hormatly Prezidentimiziň uçary Birleşen Arap Emirlikleriniň paýtagty Abu-Dabi şäheriniň Türkmenistanyň we Birleşen Arap Emirlikleriniň baýdaklary bilen bezelen Halkara howa menzilinde gondy.
Uçaryň ýanynda belent mertebeli türkmen myhmanynyň hormatyna Hormat garawulynyň esgerleri hatara düzüldi. Asylly däbe görä, döwlet Baştutanymyza gül desseleri gowşuryldy.
Howa menzilinde hormatly Prezidentimiz Gurbanguly Berdimuhamedowy resmi adamlar mähirli garşyladylar.
Döwlet Baştutanymyzyň ulag kerweni howa menzilinden sapar wagty kabulhanasy ýerleşýän kaşaň “Emirates Palace” myhmanhanasyna tarap ugrady.
Bu ýerde hormatly Prezidentimiziň BAE-niň Wise-prezidenti we Premýer-ministri, Dubaý Emirliginiň häkimi Şeýh Muhammed Bin Raşid Al-Maktum bilen duşuşygy boldy.
Belent mertebeli myhmany mähirli mübärekläp, BAE-niň Wise-prezidenti we Premýer-ministri döwlet Baştutanymyzyň bu gezekki saparyna iki halkyň dostluk gatnaşyklaryny pugtalandyrmagyň ýolundaky nobatdaky ädim we döwletara gatnaşyklarynyň taryhynda täze sahypa hökmünde baha berilýändigini nygtady.
Şeýh Muhammed Bin Raşid Al Maktuma mähirli kabul edilendigi we myhmansöýerlik üçin minnetdarlyk bildirip, hormatly Prezidentimiz Gurbanguly Berdimuhamedow Türkmenistanyň we Birleşen Arap Emirlikleriniň däp bolan dostluk gatnaşyklarynyň sazlaşykly ösdürilýändigini we onuň birek-birege düşünişmek we ýygjam hyzmatdaşlyk derejesi bilen tapawutlanýandygyny kanagatlanma bilen belledi.
Duşuşygyň dowamynda birek-birege hormat goýmak we goldaw bermek, şeýle hem birnäçe halkara we sebitara meseleleri boýunça düşünişmek ýörelgeleri esasynda ýola goýulýan döwletara gatnaşyklaryny mundan beýläk-de pugtalandyrmagyň geljekki ugurlary boýunça pikir alyşmalar boldy.
Bellenilişi ýaly, Türkmenistanyň we BAE-niň halkara syýasatynyň, sebitara gatnaşyklarynyň, aýratyn-da, dünýäde parahatçylygy, howpsuzlygy pugtalandyrmagyň, durnukly ösüş maksatlaryna ýetmegiň meseleleri boýunça garaýyşlarynyň ýakyndygy ýa-da gabat gelýändigi bellenildi. Munuň özi abraýly halkara guramalarynyň, ilkinji nobatda bolsa Birleşen Milletler Guramasynyň çäklerinde ählumumy bähbitlere laýyk gelýän ýygjam gatnaşyklar üçin oňyn binýat bolup durýar. BMG-niň iri we abraýly düzümlerine agzalyga saýlanmak bilen, biziň döwletlerimiz dünýä bileleşiginiň öňünde durýan möhüm wezipeleriň çözgüdi üçin ähli tagallalaryny gaýgyranoklar diýip, döwlet Baştutanymyz sözüni dowam etdi.
Söwda-ykdysady pudakda uzak möhletleýin özara peýdaly hyzmatdaşlyk üçin ägirt uly mümkinçilikler bar. Olaryň amala aşyrylmagy milli, sebitleýin we ählumumy ykdysadyýetiň ösüşine oňyn täsirini ýetirer.
Ýakynda Türkmenistan — Owganystan — Pakistan — Hindistan gaz geçirijisiniň gurluşygynyň nobatdaky tapgyryna badalga berlendigini belläp, hormatly Prezidentimiz Gurbanguly Berdimuhamedow BAE-niň iri nebitgaz kompaniýalaryny, maliýe we maýa goýum düzümlerini bu ugurda hyzmatdaşlyk etmäge çagyrdy.
Iki ýurduň eksport we import mümkinçilikleri özara haryt dolanyşygyny artdyrmak üçin oňyn şertleri emele getirýär. Bu babatda ikitaraplaýyn geňeşmeleriň, ykdysady sergileriň yzygiderli geçirilmegine möhüm orun degişli bolup durýar.
Şeýle hem medeni-ynsanperwer gatnaşyklara aýratyn ähmiýet berilýär. Ylym we bilim, sungat ýaly möhüm ugurlardaky hyzmatdaşlyk çuňlaşdyrylýar we giňeldilýär.
Gürrüňdeşligiň dowamynda hormatly Prezidentimiz Gurbanguly Berdimuhamedow we Şeýh Muhammed Bin Raşid Al-Maktum döwlet Baştutanymyzyň Birleşen Arap Emirliklerine bolan saparlarynyň çäklerinde Dubaý şäherinde geçirilen duşuşyklary aýratyn mähir bilen ýatladylar. Olar hoşniýetli we dostlukly ýagdaýda geçirilipdi.
Türkmenistanyň we BAE-niň döwletara gatnaşyklarynyň mundan beýläk-de üstünlikli ösdüriljekdigine ynam bildirip, hormatly Prezidentimiz Gurbanguly Berdimuhamedow Şeýh Muhammed Bin Raşid Al-Maktuma we dostlukly ýurduň tutuş halkyna iň gowy arzuwlaryny aýtdy.
Soňra hormatly Prezidentimiz BAE-niň Ministrler Kabinetiniň Başlygynyň orunbasary, ministri, BAE-niň Prezidentiniň iş dolandyryjysy Şeýh Mansur Bin Zaýed Al Nahaýýan bilen duşuşyk geçirdi.
Ikiçäk geçirilen gepleşikleriň dowamynda Türkmenistan bilen BAE-niň arasyndaky gatnaşyklaryň giň ugry boýunça pikir alyşmalar boldy we dürli ugurlardaky netijeli gatnaşyklary ösdürmäge bolan çemeleşmeler kesgitlendi.
Hormatly Prezidentimiz Türkmenistan bilen Birleşen Arap Emirlikleriniň arasyndaky birek-birege hormat goýmak we goldaw bermek esasynda ýola goýulýan däp bolan dostlukly gatnaşyklar işjeň häsiýete eýedir diýip belledi we onuň has belent derejelere yzygiderli çykarylýandygyny nygtady.
Iki ýurduň halkara syýasatynyň we sebitleýin gatnaşyklaryň, aýratyn-da, dünýäde parahatçylygy we howpsuzlygy üpjün etmek, durnukly ösüşiň maksatlaryna ýetmek ýaly ugurlaryň meseleleri boýunça garaýyşlaryň ýakyndygy ýa-da gabat gelýändigi bellenildi.
Özara peýdaly söwda-ykdysady hyzmatdaşlygy ösdürmek üçin ägirt uly mümkinçilikler bar. Şunlukda, bar bolan mümkinçilikleriň netijeli peýdalanylmagy, milli we sebitleýin bähbitleriň amala aşyrylmagy üçin bolşy ýaly, ählumumy ykdysadyýet üçin hem örän ähmiýetlidir.
Şunuň bilen baglylykda, uzak möhletleýin we deňhukukly esasda netijeli gatnaşyklary mundan beýläk-de ösdürmäge bolan ikitaraplaýyn gyzyklanmalar beýan edildi.
Ýakynda Türkmenistan — Owganystan — Pakistan — Hindistan halkara gaz geçirijisiniň gurluşygynyň nobatdaky tapgyryna badalga berlendigini belläp, hormatly Prezidentimiz Gurbanguly Berdimuhamedow BAE-niň iri nebitgaz kompaniýalaryny, maliýe we maýa goýum düzümlerini sebitleýin ähmiýetli bu taslamanyň durmuşa geçirilmegine çagyrdy.
Haryt dolanyşygynyň möçberlerini artdyrmak we ykdysady gatnaşyklary pugtalandyrmak maksady bilen, iki ýurduň wekiliýetleriniň arasynda geňeşmeleriň, işewürler maslahatlarynyň we ugurdaş sergileriň yzygiderli guralmagynyň zerurdygy hakynda teklipler aýdyldy.
Şeýle hem iki ýurduň arasynda ynsanperwer gatnaşyklary mundan beýläk-de pugtalandyrmagyň, ylym, bilim, medeniýet we sungat ýaly möhüm ugurlardaky hyzmatdaşlygy berkitmegiň aýratyn ähmiýetlidigi bellenildi.
Duşuşygyň ahyrynda hormatly Prezidentimiz Gurbanguly Berdimuhamedow Şeýh Mansur Bin Zaýed Al Nahaýýana ikitaraplaýyn gatnaşyklary ösdürmek we berkitmek meselelerine yzygiderli üns berýändigi üçin minnetdarlyk bildirdi hem-de Birleşen Arap Emirlikleriniň tutuş halkyna bagt, abadançylyk, parahatçylyk we gülläp ösüş arzuw etdi.
15-nji martda Abu-Dabi şäherinde türkmen-Birleşen Arap Emirlikleri gepleşikleri bolar, onuň gün tertibine syýasy-diplomatik, söwda-ykdysady we medeni-ynsanperwer ulgamlardaky ikitaraplaýyn hyzmatdaşlygyň giň meseleleri giriziler. Duşuşygyň jemleri boýunça döwletara gatnaşyklarynyň kadalaşdyryş-hukuk binýadyny has-da berkitmäge hem-de giňeltmäge, köpugurly hyzmatdaşlygy täze mazmun bilen baýlaşdyrmaga gönükdirilen möhüm resminamalaryň toplumyna gol çekmek meýilleşdirilýär.
Milli Liderimiziň Birleşen Arap Emirliklerine bolan resmi saparyna döwletara gatnaşyklarynyň taryhyndaky möhüm waka, ikitaraplaýyn hyzmatdaşlygy çuňlaşdyrmagyň häzirki zaman tapgyrynyň ýolundaky wajyp ädim hökmünde uly ähmiýet berilýändigini nygtamaly.
Bu gatnaşyklaryň ikitaraplaýyn we köptaraplaýyn esasda, iri halkara guramalaryň çäklerinde berkidilýändigi ähmiýetlidir. Bu gatnaşyklar Türkmenistanyň Ýakyn Gündogaryň ýurtlary bilen hyzmatdaşlygyny has-da işjeňleşdirýändigini äşgär edýär. Munuň özi dostluk we hyzmatdaşlyk gatnaşyklaryny berkitmegiň türkmen döwletiniň daşary syýasatynyň möhüm ugurlarynyň biri bolup durýandygyny alamatlandyrýar.
Türkmenistan bilen BAE-niň arasyndaky köpýyllyk ynanyşmak hyzmatdaşlygy we 1995-nji ýylyň oktýabrynda ýola goýlan diplomatik gatnaşyklar däp bolan özara gatnaşyklary hil taýdan täze derejä, bar bolan ägirt uly mümkinçiliklere laýyk görnüşe çykarmaga bolan gyzyklanmalary äşgär edýän iki döwletiň hoşniýetli erkiniň möhüm görkezijisi bolup durýar.
Munuň özi iki dostlukly döwletleriň Liderleriniň arasynda soňky ýyllarda ýokary derejede bolan saparlaryň çäklerinde geçirilen duşuşyklarda öz beýanyny tapdy.
Söwda-ykdysady gatnaşyklaryň giňeldilmegi Hyzmatdaşlyk boýunça bilelikdäki komitetiň işiniň mundan beýläk-de ösdürilmegine täze itergi berdi. Onuň nobatdaky mejlisi 2017-nji ýylyň dekabr aýynda Aşgabatda geçirildi. Şonda söwda-ykdysady, nebitgaz, energetika, oba hojalygy, ulag-aragatnaşyk we beýleki möhüm pudaklarda hyzmatdaşlyk etmek boýunça anyk ylalaşyklar gazanyldy. Şeýle hem Türkmenistanyň Hökümeti bilen Abu-Dabiniň Ösüş gaznasynyň arasynda hyzmatdaşlyk etmek boýunça özara düşünişmek hakyndaky Ähtnama gol çekildi.
Halkara pul gaznasy ýaly abraýly maliýe düzüminiň tassyklaýşy ýaly, Türkmenistanyň dünýäde sazlaşykly ösýän ykdysadyýeti bolan ýurtlaryň hataryna goşulmagy BAE-niň işewür toparlarynyň biziň ýurdumyza bolan gyzyklanmalaryny artdyrdy. Ýurdumyzyň dünýäniň syýasy giňişligindäki abraýy ýokarlanýar. Türkmenistan ählumumy meseleleriň çözgüdinde eýeleýän ornuny has-da pugtalandyrýar.
Türkmenistan bilen BAE-niň arasyndaky köpýyllyk medeni-ynsanperwer, ylym-bilim gatnaşyklaryna netijeli häsiýet mahsusdyr. Bu ugurda ägirt uly tejribe toplandy we ol yzygiderli baýlaşdyrylýar. Medeniýetleriň, ruhy gymmatlyklaryň umumylygy, Medeniýet günleri, festiwallar, sergiler we maslahatlar ýaly döredijilik çäreleri iki ýurduň halklarynyň ýakynlaşmagynyň, birek-birege düşünişmek gatnaşyklaryny berkitmegiň möhüm şertini emele getirýär.
Hormatly Prezidentimiziň Birleşen Arap Emirliklerine resmi sapary dowam edýär.


text:
Üns ber! Biziň saýtymyzyň esasy maksady Siziň saglyk babatdaky gözýetimiňizi giňeltmekdir. Şonuň üçin-de, saýtyň sahypalarynda berilýän maglumatlaryň esasynda öz-özüňi bejermek maslahat berilmeýär. Öz-özüňi bejermeklik düýpli kynçylyklara uçradyp, janyňyza howp salmagy ähtimal. Lukmanlar saýtyň üsti bilen size bejeriş berip bilenoklar. Lukmanlaryň jogaplary, makalalar, jemgyýetçiligiň teswirleri diňe maslahat hökmünde kabul edilmeli.
ERKEK GÖWÜS MÄZLERINIŇ ULALMAGYNYŇ SEBÄBI
Hormatly okyjy!
Siziň beýan eden ýagdaýyňyza lukmançylykda ýetginjeklik ginekomastiýasy diýilýär. Ginekomastiýa – bu erkek adamyň göwüs mäziniň ölçeginiň ulalmagydyr. Ol ölçegi boýunça kiçijekden uly aýalyň göwsi ýaly ölçege çenli ulalyp bilýär.
Hakyky ginekomastiýa – ýetginjekleriň jyns taýdan ýetişip başlan döwründe gabat gelýär. Bu döwürde jynsy gormonlaryň bölünip çykyş gatnaşygy bozulýar. Köplenç şu ýagdaý 12-14 ýaşly oglanlaryň 30%-de duş gelýär. Şu döwürde ginekomastiýa özbaşdak aýrylyp gidýär. Eger bu ýagdaý uzaga çekse, onda gijikdirmän lukmana ýüz tutma zerurdyr.
Ýalan ginekomastiýa gormonal bozulmalar bilen bagly bolman, semizlikde göwüs mäzlerinde artykmaç ýaglaryň ýygnanmagy sebäpli göwüs mäzleriň ölçegleri ulalýar. Bu ýagdaýa lipomastiýa diýilýär. Göwsi elläp göreňde ýumşak, agyrsyz, emzijekler aşak sallanan. Köplenç iki taraplaýyn bolýar, emma bir taraplaýyn görnüşi hem duşýar.
Ginekomastiýanyň döremeginiň sebäpleri
Köplenç iki gormonyň (testosteron – erkeklik gormony we estrogen – aýallyk gormon) deňagramlylygynyň bozulmagy şu keseliň döremegine sebäp bolýar.
Şu görnüşli bozulmanyň döremegine getirýän sebäpleriň 30-dan gowragy tapawutlandyrylsa hem, olaryň hemmesini 3 sany uly topara bölüp bolýar:
► Bedende aýallyk gormonyň agdyklyk etmegi.
► Erkeklik gormonyň mukdarynyň peselmegi.
► Käbir derman serişdeleriniň ulanylmagy.
Ginekomastiýany anyklamak üçin onkolog we endokrinolog lukmana ýüz tutup, gandaky gormonlaryň derňewini, göwüs mäzleriniň ultrases barlagyny geçirme zerurlygy döräp biler.
Şol sebäpden menden çaga bolmanam bilermi?
Eger siziň bedeniňizde aýallyk gormony – estrogen agdyklyk edip, erkeklik gormony testosteronyň mukdary pes bolsa, onda çagaňyz galman hem biler. Has takyk jogaby Size endokrinolog lukmany ganyň gormonlara derňewini barlap aýdyp biler.
Hormat bilen, saýtyň lukmany.
- 2034 gezek okalan


text:
Isa Mesihiň “Rehimsiz hyzmatkäriň mysalynda rehimli bolmak we bagyşlamak hakynda aýdan tymsaly…
“Onsoň Petrus (Isanyň şägirdi) gelip, Isa şeýle diýdi: “Ýa Reb, doganym maňa garşy näçe gezek günä etse, men ony bagyşlaýyn? Edi gezekmi?” Isa oňa şeýle jogap berdi: “Men saňa edi gezek däl, etmiş ýola edi gezek diýýärin. Şonuň üçin Gögüň Patyşalygy öz hyzmatkärleri bilen haklaşmak islän bir patyşa meňzeýär. Ol hasaplaşmaga duranda, oňa on müň talant borçly birini ýanyna geltirýärler. Ol bergisini töläp bilmäninde, patyşa onuň özüniň, aýalynyň, oglan-uşagynyň we bütin mallarynyň satylyp, bergisiniň berilmegini buýurýar. Hyzmatkär ýüzin ýykylyp, oňa ýalbaryp: “Eý agam, sabyr et! Baryny töläýin” diýýär. Patyşanyň rehimi inip, ol hyzmatkäri boşadýar, algysyny geçýar. Ýaňky hyzmatkär daşaryk çykanda, özüne ýüz dinar borçly bolan bir ýoldaşyna sataşýar. Ony tutup: “Bergiňi ber” diýip, bokurdagyndan tutýar. Ýoldaşy onuň aýagyna ýykylyp: “Sabyr et, bergimi bereýin” diýip oňa ýalbarýar. Ol etmeýär, gaýtam, bergisini berýänçä, ony zyndana saldyrýar. Ýaňky adamyň ýoldaşlary bu wakany görüp, gaty gynanýarlar, bolan ähli zady baryp, patyşa habar berýärler. Onsoň patyşa ony çagyryp diýýar: “Eý, erbet hyzmatkär! Maňa ýalbaranyň üçin men şol algynyň baryny geçdim. Meniň saňa rehim edişim ýaly, sen hem ýoldaşyňa rehim etmeli dälmidiň?” Agasy gazaplanyp, bergisini berýänçä, ony gynaýanlaryň eline berýär. Siziň hem her biriňiz öz doganynyň ýazyklaryny ýürekden bagyşlamasa, Meniň Gökdäki Atam hem sizi şeýle eder”.
Sen hem kalbyňda ýakynlaryňdan ýada dostlaryňdan birini bagyşlap bilmeýärmiň? Başgalary bagyşlap bilmegimiz üçin Hudaýyň bagyşlamagyna eýe bolmalydyrys! Sen Hudaý tarapyndan bagyşlananmy? Şü gün Hudaýyň Öňünde durmaly bolsaň Ol seni kabul edermi, bagyşlanandygyňa ynamyň barmy, muňa nähili deliliň bar, hyzmatkäriň ýalbaryşy ýaly sen Oňa bagyşlamagy üçin ýalbardyňmy? Hudaý bize Isa Mesih arkaly rehim edýär we biziň bergimizii ýagny günälerimiz üçin jezany bize bermän Isa Mesihde gutulyşy üpjün edýär. Hudaýyň bu rehimine, söýgüsine, merhemetine we adalatyna esaslanan bagyşlamasyny düşünip kabul etmegimiz gerekdir we bize garşy günä edenleri hem bagyşlamalydyrys! Hudaý tarapyndan bagyşlanan durmuşda ýaşasak we Onuň söýgüsinden we rehiminden dolanymyzda, bizde hem başgalary bagyşlamaga we söýmäge güýç bolar! Öz-özümiz özümizi günäniň näletinden, jezasyndan gutuldyp bilmeýşimiz ýaly, bize garşy günä edýänleri bagyşlamagy hem Hudaýsyz başarmaýarys. Bize Onuň güýji we merhemeti gerekdir!
Gadyrdan dost, sen bu gün ruhy durmuşyňda nirede? Hudaýyň Patyşalygynda ornuň barmy? Ýaradyjy Hudaýy rehim we merhemet edýän Ata Hudaý hökmünde tanaýarmysyň? Ol bilen şahsy aragatnaşygyň barmy?
Pikirleriň biziň bilen paýlaş, eger Hudaý bilen bolan şahsy aragatnaşygymyz hakynda, gutulyş we baky ýaşaýyş hakynda soraglaryň bar bolsa bize hat üsti bilen şu websaýtymyzda bildirip bilersiň!
Siziň her biriňize Isa Mesihdäki ruhy rowaçlygy we bereketleri arzuw edýäris!


text:
Türkmenbaşy şäherinde häkimiýetler telekeçilere hususy dükan gurmak üçin ýer bermegi planlaşdyrýarlar, ýöne dükan ýerleriniň ýerli telekeçilere däl-de, ýurduň başga regionlaryndan gelip dükan gurjak telekeçilere berilmek ähtimallygyndan alada bildirilýär. "Bu ýok ýerden agzalalayk döretmek bolýar" diýip, ýerli telekeçi aýdýar.
Türkmenbaşyly telekeçiler hususy dükan üçin ýer bermek gürrüňiniň geçen ýylyň dekabr aýynda çykandygyny we şu günler çynyrgap ýörendigini habar berdiler.
Plana görä, dürli söwda dükanlaryny gurmak üçin her telekeçä orta hasap bilen 2 sotuk, ýagny 200 kwadrat metr meýdany bolan ýer bermek nazarda tutulýar we häzir bu ýerleriň beriljek adamlarynyň deslapky sanawy düzülýär diýip, Azatlyk radiosy bilen anonim şertde söhbetdeş bolan ýerli telekeçi aýtdy.
Göz öňünde tutulýan hususy dükanlar Türkmenbaşy şäheriniň Awaza böleginde däl-de, Kenar diýen böleginde gurulmaly. Telekeçileriň gürrüň bermeklerine görä, dükan gurmak üçin bölünip beriljek ýerlerde ýa-da şol ýerleriň golaýynda ozal şäher häkimliginiň rugsady bilen gurlan hususy dükanlar bar eken.
“Emma ol dükanlar soňky iki-üç ýylda dürli sebäpler ýa bahanalar esasynda ýykylyp aýryldy” diýip, adynyň aýdylmazlygyny soran telekeçi aýtdy. Indi häkimiýetler şol ýerlerde hususy dükanlar toplumynyň gurulmagyna razylyk berýändiklerini aýdypdyrlar, emma ýerli telekeçileriň bu mesele boýunça uly nägileligi bar. Sebäbi Türkmenbaşy şäheriniň häkimligi ýerli telekeçileriň dükanlyk ýer üçin beren arzalaryny kabul etmeýär. Olara “Siz Senagatçylar we telekeçiler birleşiginiň agzasy däl, şu sebäpden size ýer bermek bolanok” diýip jogap berýärler.
Netijede, Aşgabatda ýa Daşoguzda hasaba alnan hem-de Senagatçylar we telekeçiler birleşiginiň agzasy bolan uly firmalar Türkmenbaşyda berilýän dükanlyk ýerleri aljaklaryň sanawyna girizilýär.
“Ýurtda Senagatçylar we telekeçiler birleşigi diýilýän guramanyň monopoliýasy emele geldi, şol monipoliýa-da häzir öz islän işini edýär.A.Bugaýew
Türkmenbaşydaky ýerli telekeçileriň biri Azatlygyň “Siz näme üçin Senagatçylar we telekeçiler birleşiginiň agzasy bolmaýarsyňyz?” diýen soragyna şeýle jogap berdi.
“Senagatçylar we telekeçiler birleşiginiň agzasy bolmak üçin orta hasapdan 6 müň manat tölemeli, bu köne pulda 30 milliona ýakyn manat bolýar.Emma bu diýilýän puly tapyp, agza bolanyň bilen hem iş gutarmaýar. TSTB-niň agzasy bolan firmalara ýokardan basyş kän. Mysal üçin, 5-nji Aziýa oýunlaryndan öň bu firmalary meýletin töleg tölemäge mejbur etdiler, men ol tölegi töläp bilmedim we öz firmamy ýapdym” diýip, howpsuzlyk ýagdaýy zerarly adyny aýtmazlygy soran telekeçi aýtdy.
(Ýurtda Aziýa oýunlarynyň geçirilmegine kömek üçin soralýan puly berip bilmedik onlarça firmanyň ýapylandygy barada Azatlyk radiosyna ozalam habar gowuşdy, emma ol firmalaryň anyk sanyny bilmak başartmady.)
Türkmenbaşyly telekeçiler "häkimiýetleriň telekeçileri TSTB-niň agzasy ýa agzasy däl diýen toparlara bölmeginiň, agza bolanlara artykmaçlyk bermegiň bikanyn hereketdigini" aýdýarlar.
“Firma ýa iş açan adam öz işini resmileşdirende, onuň firmasy ýurduň ýeke-täk reýestrinde hasaba alynýar, bu ol firmanyň ýurtda kanuny edaradygyny we telekeçilere berilýän ähli hukukdan peýdalanmaga haklydygyny görkezýär” diýip, 60 ýaşyndaky telekeçi Azatlyk radiosyna aýtdy.
Balkan welaýatyndaky wakalary ýakyndan yzarlaýan ýazyjy Amanmyrat Bugaýewiň pikirine görä,Türkmenbaşyda ýerli telekeçileriň almaly ýerleriniň beýleki regionlardan gelen telekeçilere beriljek bolmagynyň arkasynda ýatan esasy sebäp ýurduň hususy pudagynda döwlet tarapyndan döredilen monopoliýa bilen bagly we bu ýagdaý beýleki şäherlerde hem gaýtalanyp biler.
“Ýurtda Senagatçylar we telekeçiler birleşigi diýilýän guramanyň monopoliýasy emele geldi, şol monipoliýa-da häzir öz islän işini edýär” diýip, Bugaýaew Azatlyk radiosyna aýtdy.
Türkmenbaşyda ýaşaýan ýerli telekeçiler şeýle monopoliýanyň emele gelmegi bazar ykdysadyýetiniň kanunlaryna ters gelýär diýip pikir edýärler.
Türkmenistanyň Konstitusiýasynyň 17-nji maddasynda “Jemgyýetçilik birleşikleri kanunyň öňünde deňdirler” diýilýär. 47-nji maddada bolsa, “Her bir adamyň telekeçilik we kanunda gadagan edilmedik gaýry ykdysady işi üçin öz ukyplaryny we emlägini erkin peýdalanmaga hukugy bardyr” diýilýär.


text:
Gazagystanyň prezidenti Nursoltan Nazarbaýew 9-njy ýanwarda halka ýüzlenmesi bilen telewideniýede çykyş eder diýip, onuň metbugat wekili aýtdy.
Gazagystanyň mediasyna görä, Aidos Ukibai Nazarbaýewiň “möhüm beýanat bilen çykyş etjekdigini” belläpdir.
1989-njy ýyldan bäri Gazagystany dolandyrýan 77 ýaşly Nazarbaýew halka ýyllyk ýüzlenmeleri üçin her ýyl dürli wagty saýlaýar.
2017-nji ýylda Nazarbaýew ýyllyk çykyşyny 31-nji ýanwarda edipdi.
Birnäçe gün öň Nazarbaýew öz ygtyýarlygynyň bir bölegini parlamente we hökümete bermek planyny mälim edipdi.


text:
Argenti'na astanasy By'enos-Ai'resta o'tip jatqan jaso'spirimder arasyndag'y III jazg'y Oli'mpi'ada oi'yndarynda qazaqstandyq sports'y ulttyq qurama qorjynyna alg'as'qy altyndy saldy, — dep habarlai'dy taldykorgan-online.kz.
Almaty oblysy Kerbulaq ay'danynyn' ty'masy, dzi'y'dos'y Bekarys Sa'dy'aqas osylai's'a jen'istin' da'min taty'da. Otandasymyzdy merei'li jetistigimen quttyqtai'myz.
On jeti jastag'y Bekarystyn' budan da bo'lek ay'yz toltyryp ai'tarlyqtai' jetistikteri bar. Bu'ginde dzi'y'dodan Qazaqstan Respy'bli'kasynyn' sport s'eberi. 2016 jyly 81 keli salmaq da'rejesinde Sloveni'a memleketinde o'tken Ey'ropa ky'boginde II oryn, sondai'-aq, 2017 jyly 90 keli salmaq da'rejesinde Ey'ropa ky'boginde ju'ldeger atandy. Qyrg'yzstan Respy'bli'kasy Bis'kek qalasynda o'tken Azi'a c'empi'onatynda I oryn i'elengen.
Sports'y munymen toqtap qalmady. 2018 jyly Aqtay' qalasynda o'tken Qazaqstan Respy'bli'kasynyn' c'empi'onatynda 90 keli salmaq da'rejesinde I oryn, Tu'rki'a memleketi Antali'a qalasynda o'tken Ey'ropa ky'boginde I oryn, O'zbekstan Respy'bli'kasy Tas'kent qalasynda o'tken Azi'a ky'boginde I oryn, Li'van memleketinde o'tken Azi'a c'empi'onatynda I oryn, Qyrg'yzstan Respy'bli'kasy Ystyqko'lde o'tken Azi'a ky'boginde I oryn, Qytai' Halyq Respy'bli'kasynyn' Gonkong qalasynda o'tken dzi'y'dodan Azi'a ky'boginde jaso'spirimder arasynda 90 keli salmaq da'rejesinde ja'ne jastar arasynda 100 keli salmaqta I oryn i'elengen.
Ai'ta ketei'ik, 6-sy men 18-s'i qazan ku'nderi aralyg'ynda o'tetin dodag'a elimizden 22 sport tu'rinen 57 otandasymyz baq synay'da.


text:
OPEC+ ministrler monitoring geňeşiniň mejlisinden soňra, 24-nji sentýabrda nebitiň dünýä boýunça bahalary ynamly ýokarlanýar.
Moskwa wagty bilen 7:50-de «Brent» söwda belgili nebitiň bir barreliniň bahasy 1,25 göterim ýokarlanyp, 79,22 amerikan dollaryna deň boldy. «WTI» söwda belgili nebitiň bahasy 1,2 göterim gymmatlap, 71,63 amerikan dollaryna barabar boldy.
24-nji sentýabrda maýadarlar dynç güni Alžirde geçirilen OPEC+ ylalaşygyna gözegçilik etmek boýunça geňeşiniň 10-njy mejlisiniň netijelerinden peýdalanýarlar.
Mejlis noýabr aýynyň başynda ABŞ-nyň Eýrana garşy çäklendirmeleriniň güýje girmegine garaşylmanyň çäklerinde geçirildi.
Bu ýagdaýda bazarda OPEC+ döwletleriniň öz nebit çykaryşlaryny goşmaça artdyrmak barada çözgüde gelmekleri çaklanylýardy. Bu barada ABŞ-nyň Prezidenti Donald Tramp hem çykyş edýär.
Muňa garamazdan, geňeş Wena ylalaşygynyň şertlerini yzygiderli berjaý etmekligi ylalaşandygyny nygtady we anyk sanlaryň zerur däldigini, esasy zadyň gazanylan deňagramlylygy saklamakdygyny belledi.


text:
Owganystan bahasy 8 milliard dollara barabar bolan tebigy gaz geçiriji ulgamy boýunça meýilnamalara çynlakaý çemeleşýär.
Bu taslamanyň binýadynda durmuşa geçiriljek dökün zawody, elektrik toguny öndürýän ulgamlaryň gurluşygy ýaly iri taslamalar ýurtda ykdysady ösüşleri gazanmaga gönükdirilendir. Ýöne ilki Owganystanyň bu taslamalaryň gurluşygyna başlamagy zerur bolup durýar.
Türkmenistany, Owganystany, Pakistany we Hindistany öz içine alýan TOPH gaz geçiriji taslamasy barada meýilnamalar mundan 30 ýyl ozal teklip edilipdi. Owganystanda höküm sürýän howpsuzlyk aladalary bu taslamalaryň durmuşa geçirilmeginde bökdençlik döredip geldi.
Ahyrsoňy Owganystanyň günbatarynda ýerleşýän Hyrat welaýatynda gözleg işlerine badalga berildi. Güýzüň aýagynda taslamanyň gurluşygyna başlamak göz öňünde tutulýar.
Muňa garamazdan, taslamanyň durmuşa geçirilmegine degişli päsgelçilikler az däl. Meselem, taslamanyň çäginde Owganystanyň öz üstüne alan 5 %-lik harajat borçnamasyna donor tapmaly, ýa-da bolmasa proýektiň gurluşygyna hususy maýadarlary çekmeli.
“Olar pikir ýöredýärler, ‘30 ýyllap amala aşyrylmadyk proýekt nädip sanlyja ýylyň içinde durmuşa geçirilmeli?’. “Bu taslamany durmuşa geçirip bilmeris” diýen ikirjiňlenmeler henizem dowam edýär” diýip, Owganystanyň Mineral serişdeleri we nebit ministriniň wezipesini wagtlaýyn ýerine ýetiriji Nargis Nehan söhbetdeşlikde aýtdy.
“Talyban” jeňçiler topary TOPH taslamasyny goldaýandygyny aýdyp çykyş etdi, ýöne şonda-da howpsuzlyk aladalary dowam edýär.
Dünýäniň iň uly ikinji gaz ýatagy bolan "Galkynyş" käninden Pakistanyň demirgazyk Hindistan bilen araçäkleşýän Fazilka şäherine çenli uzynlygy 1840 kilometr boljak TOPH taslamasy arkaly ýylda 33 milliard kub metr gazyň akdyrylmagyna garaşylýar.
Owganystanyň paýyna ýylda 5 milliard kub metrlik gaz düşýär. Bu mukdar ýurduň ýangyç hajatyny giderer. Owganystanyň energiýa pudagy daşary ýurtlardan import edilýän elektrik toguna mätäç bolup, munuň ýetmezçiligi elektrik togunyň yzygiderli kesilmegine ýol açýar.
Owganystanyň TOPH-a goşmaly maliýe goldawyny üpjün edýän Aziýanyň ösüş banky bilen Bütindünýä banky Kabul üçin tebigy gazdan elektrik toguny öndürmek we muny dökün zawodlarynda ulanmak barada göz öňünde tutulýan meýilnamalaryň mümkinçiliklerini öwrenýär, diýip Aziýanyň ösüş bankynyň Owganystan boýunça direktory Samuel Tumiwa aýtdy.
Owganystanyň iň uly üçünji şäheri bolan Hyratdan hojalyklary tebigy gaz bilen gönüden-göni üpjün edip, ony öýleriň ýyladyş ulgamlarynda, şeýle-de şireli suwlary öndürýän kärhanalary üpjün etjek elektrik toguny öndürmekde ulanyp bolar, diýip ol aýtdy.
Bu ýagdaý Hyrady senagat şäherine öwürmäge mümkinçilik döreder, diýip Tumiwa aýtdy.
“Gyssagly netije”
Owganystanyň hökümet eýeçiligindäki elektrik tok ulgamlary bolan Da Owganystan Breşna Şerkat (DABS) üçin energiýa öndürmek zerur bolup durýar. Bu şereket TOPH geçirijisinden geljek gazy toga öwürmekde zerur bolan desgany nireden gurmagyň mümkinçiliklerini öwrenýär, diýip kärhananyň ýerine ýetiriji başlygy Aman Galyp aýtdy.
Owganystan entek TOPH gazgeçirijisi doly tamamlanyp Pakistana we Hindistana gaz akdyrylyp başlamanka öz ýurdunyň çäginde guruljak geçirijileriň işe girizilmegi bilen türkmen gazyny has ir satyn alyp biler diýip, Galyp aýtdy.
TOPH-yň 2020-nji ýyla çenli işe girizilmegine garaşylýar. Ýöne Aziýanyň ösüş bankynyň Owganystan boýunça direktory Tumiwa munuň has gijiriäk işe girizilmeginiň hakykata has ýakyndygyny aýtdy.
Owganystan öz üstünden gaz geçirmek arkaly her ýylda goşmaça 400 million dollar girdeji gazanmagy-da göz öňünde tutýar.
Kabul hususy maýadarlary, şol sanda, belki-de daşary ýurtly himiki dökünler boýunça iş alyp barýan kompaniýalary-da ýurda çekmäge umyt bildirýär diýip, Nehan aýtdy.
Owganystanyň beýleki taslamalaryndan tapawutlylykda, TOPH dessine işe girizilen badyna girdeji getirip başlar, diýip ol aýtdy.
“Bu taslamanyň dessine netijesi bolar. Inwestisiýa nukdaýnazaryndan çemeleşilende, meniň pikirimçe biz şeýle taslamalara has köp üns bermeli” diýip, Nehan sözüniň üstüni ýetirdi.


text:
Änew medeniýeti - ak bugdaýyň Watany
100 ýyl myndan ozal Änew medeniýeti amerikan geology Rafael Pampelliniň ylmy barlaglary netijesinde ilkinji gezek dünýä äşgär boldy. Türkmen topragynda baryp b.e.öň V müňýyllykda ösdürilip ýetişdirilen ak bugdaý änew medeniýeti bilen baglanşyklydyr.
Änew medeniýetiniň dowam eden döwri b.e.öň V müňýyllyga – III müňýyllygyň başlaryna degişlidir. Şol gadymy döwürlerde ata-babalarymyz bolan änewlilerde amaly sungat hem bolupdyr. Munuň şeýledigini başaşa üçburçlyklardan, inedördül dörtburçlyklardan, tolkun şekilli we göni çyzyklardan ybarat bolan geometrik nagyşlar bilen bezelen we toýundan ýasalan gap-gaçlar, daşlaryň dürli görnüşinden, şol sanda pöwrize we hakyk daşyndan ýasalan monjuklar görkezýär. Änewde esasy kär ekerançylyk bolupdyr, munuň şeýledigine däneleriň toýunda galan yzlary, şeýle hem gazuw-agtaryş işleri geçirilende tapylan daş kätmenler, oraklar we sokular hem şaýatlyk edýär. Ekerançylyk esasan ýarym suwarymly häsiýetde bolan bolsa gerek. Ekerançylyk üçin çaýlaryň, akar çeşmeleriň jülgeleri ulanylypdyr. Ilat galla ekinlerini, ilkinji nobatda bolsa, arpa ekipdirler. Änewliler maldarçylyk bilen hem meşgullanypdyrlar. Arheologik barlaglaryň netijeleri gara malyň, şeýle hem ýabynyň, düýäniň süňkleriniň galyndylarynyň tapylandygyny görkezýär. Änew medeniýetiniň örän gyzyklanma döredýänliginiň sebäbi, ol gadymy merkezler bolan Elam we Şumer bilen baglanyşykly ekerançylyk merkezleriň Türkmenistanyň günortasynda bolandygyny anyklamaga mümkinçilik berýär. Baryp şol döwürlerde Hindistanyň medeniýeti bilen, Ikiderýanyň arasyndaky iňňän gadymy siwilizasiýa bilen aragatnaşykda bolandygy barada gürrüň etmäge esas bar. Olardan soňky döwürlerde Türkmenistanyň eneolit medeniýeti Owganystanyň, Bulujystanyň we başgalaryň medeniýetine barha köp täsir edipdir. Soňky onýylyklaryň dowamynda Hytaýda - Sinszýandaky eneolit döwrüne degişli ýaşaýyş mesgenlerinde Änewiň syrçasyz küýzegärlik önümlerine meňzeş nagyşli önümler tapyldy. Adamzat taryhynda Änew medeniýetiniň agdyklyk ediji ähmiýeti bar, ol ekerançylygyň jülgeleriniň hem-de sähralyklaryň ilatynyň hojalyk, medeni, etniki we syýasy taýdan özara gatnaşygynda mynasyp orny eýeläpdir.


text:
Awazada halkara pudaklaýyn forum
“Awaza” milli syýahatçylyk zolagynda “Syýahatçylyk we gezelenç” atly halkara syýahatçylyk sergisi açyldy. Onuň çäklerinde bu ulgamda hyzmatdaşlygy ösdürmegiň meseleleri boýunça maslahat geçirilýär.
Türkmenistana bu foruma gatnaşmak üçin 26 döwletiň: Russiýanyň, Hytaýyň, ABŞ-nyň, Kanadanyň, Awstraliýanyň, Germaniýanyň, Şweýsariýanyň, Belgiýanyň, Ispaniýanyň, Hindistanyň, Eýranyň, Owganystanyň, Pakistanyň, Siriýanyň, Türkiýäniň, Bolgariýanyň, Latwiýanyň, Belarusuň, Ukrainanyň, Azerbaýjanyň, Ermenistanyň, Gruziýanyň, Gazagystanyň, Gyrgyzystanyň wekilleri geldiler. Has köp adamly wekiliýetler goňşy Özbegistandan hem-de Niderlandlardan geldi.
“Seýrana” myhmanhanasynda ýaýbaňlandyrylan serginiň açylmagy folklor toparlarynyň ýerine ýetirmegindäki aýdym-sazly çykyşlaryň başyny başlady.
Açylyş dabarasynda bellenilişi ýaly, hormatly Prezidentimiz Gurbanguly Berdimuhamedow Türkmenistany durmuş-ykdysady taýdan ösdürmekde syýahatçylyk pudagyna möhüm orun berip, özara bähbitli gatnaşyklaryň işjeňleşdirilmegine, bu ulgamda öňdebaryjy tejribäniň alşylmagyna hem-de innowasion çemeleşmeleriň ornaşdyrylmagyna uly üns berýär.
Milli Liderimiz foruma gatnaşyjylara iberen Gutlagynda ýurdumyzda syýahatçylyk işiniň degişli düzümini döretmek, hukuk, ykdysady we durmuş esaslaryny kesgitlemek boýunça uly işleriň alnyp barylýandygyny belledi. Şeýle hem ýakynda geçirilen “Amul — Hazar 2018” halkara awtoralli ýatlanyp geçildi. Bu çäre türkmen topragynyň syýahatçylaryň hem-de jahankeşdeleriň mekanydygyny dünýä äşgär etdi.
Sergide daşary ýurtlaryň syýahatçylyk agentlikleri, myhmanhana işewürliginde hem-de beýleki garyşyk ugurlarda işleýän guramalar we kärhanalar, Türkmenistanyň Syýahatçylyk baradaky döwlet komitetiniň bölümleri, bu ugurda ýöriteleşen hususy kompaniýalaryň onlarçasy, Awazanyň myhmanhanalary öz diwarlyklaryny görkezdiler. Sergi häzirki zamanyň syýahatçylyk hyzmatlarynyň giň gerimini hem-de bu ulgamda Türkmenistanyň örän uly mümkinçiliklerini görkezýär. Şolar baý taryhy-medeni mirasa, tebigy gözellikleriň we täsin serişdeleriň köpdürlüligine esaslanýar. Bularyň ählisi hem-de pudagyň döwrebaplaşdyrylan maddy-enjamlaýyn üpjünçiligi, ösen ulag gatnawlary, ýurtdaky şypahana-dynç alyş işiniň ýokary derejesi we myhmansöýerligiň iň oňat milli däpleri gezelençleriň düşünjäňi artdyrýan syýahatçylykdan başlap, lukmançylyk-sagaldyş hem-de ekologiýa gezelençlerine çenli islendik görnüşlerini guramaga mümkinçilik berýär.
Maslahat şu we beýleki ugurlar boýunça gatnaşyklaryň geljegine bagyşlanyldy. Onuň umumy mejlisiniň çäklerinde türkmen tarapynyň wekilleri daşary ýurtly kärdeşlerini hormatly Prezidentimiz Gurbanguly Berdimuhamedowyň ýurdumyzyň syýahatçylyk toplumyny dünýä belentligine çykarmak hem-de Türkmenistany halkara syýahatçylygynyň iri merkezine öwürmek boýunça strategiýasy bilen tanyşdyrdylar.
Daşary ýurtly foruma gatnaşyjylar öz tekliplerini, pikirlerini hem-de taslamalaryny hödürläp, syýahatçylyk ýaly ünsi çekýän ulgamda türkmen hyzmatdaşlary bilen gatnaşyklary giňeltmäge we işjeňleşdirmäge artýan gyzyklanmalaryny tassykladylar.
Bellenilişi ýaly, häzir Türkmenistan jahankeşdelik we işewür saparlar üçin meşhur ugur bolmagyny barha artdyryp, diňe bir geçen döwürleriň baýlygy bilen däl, eýsem, döwrebap özgertmeler, ýokary üstünlikler, ägirt uly ykdysady kuwwat bilen hem ünsi çekýär.
Pikir alyşmalar bu ulgamy ösdürmäge dürli çemeleşmeleri göz öňüne getirmäge, pudakda üstünlikli işleýän kompaniýalaryň peýdaly işläp taýýarlamalaryny seljermäge, bu ugurda Türkmenistanyň daşary ýurt düzümleri bilen hyzmatdaşlygynyň has göreldeli mysallaryna garamaga mümkinçilik berdi.
Ertir maslahat bölümler boýunça öz işini dowam eder. Şolaryň biri 2018-nji ýylyň “Türkmenistan — Beýik Ýüpek ýolunyň ýüregi” diýen şygar bolmagy bilen baglylykda, taryhy-medeni mirasa bagyşlanar. Beýleki bölümde işgärleri taýýarlamak, hünär ugurly bilim berlişi baradaky meselelere üns çekiler, syýahatçylykda innowasiýalaryň ornuna garalar. Üçünji mejlisde esasy mesele ekologiýa syýahatçylygy hem-de ýurdumyzda ony ösdürmegiň ugurlary barada bolar.
Syýahatçylyk baradaky döwlet komiteti we Türkmenistanyň Söwda-senagat edarasy tarapyndan guralan forum hormatly Prezidentimiz Gurbanguly Berdimuhamedowyň pudagyň öňünde goýan möhüm wezipelerini çözmäge, dünýäniň syýahatçylyk bazarynda ýurdumyzyň eýeleýän ornuny ilerletmäge gönükdirilendir.


text:
17-nji sentýabrda nebitiň dünýä boýunça bahalary ujypsyz arzanlaýar. Moskwa wagty bilen 7:36-da «Brent» söwda belgili nebitiň bir barreliniň bahasy 0,12 göterim pese düşüp, 78 amerikan dollaryna deň boldy. «WTI» söwda belgili nebitiň bahasy 0,07 göterim aşaklap, 68,72 amerikan dollaryna barabar boldy.
Söwda gatnaşyjylar Baker Hughes amerikan nebitgaz hyzmat kompaniýasynyň anna günündäki maglumatlaryna, GE Company (BHGE) kompaniýasynyň ABŞ-da hereket edýän buraw desgalarynyň 14-nji sentýabrda tamamlanan hepdede artandygy baradaky habaryna üns berdiler.
ABŞ-da hereket edýän buraw desgalarynyň sany ýedi birlik ýa-da 0,8 göterim artyp, 867-ä deň boldy, diýip Ria Nowosti habar berýär.
Mundan başga-da, ABŞ bilen Hytaýyň arasyndaky söwda göreşi hem nebit bazaryna täsirini ýetirýär. Treýderler bu göreşiň netijesiniň çig mala bolan islege ýaramaz täsir etmeginden heder edýärler.


text:
Peýda bolan bimöçber maliýe dokumentleri Birleşen Ştatlaryň Söwda departamentiniň sekretary Wilbur Rossuň Orsýetiň prezidenti Wladimir Putiniň adamlarynyň gözegçiligindäki bir kompaniýa bilen gatnaşyk saklan bir firmadaky maýa goýumlaryny äşgär edýär.
Şeýle-de, “Deňewçi žurnalistleriň halkara konsorsiumy”, ýagny “ICIJ” tarapyndan 5-nji noýabrda “Behiştiň kagyzlary” atlandyrylyp çap edilen dokumentlerde Orsýetde döwletiň gözegçiligindäki “Gazprom” bilen “VTB” bankyň hem Birleşen Ştatlardaky tehnologiýa firmalaryna köp mukdarda pul geçirendigi jemgyýetçilige aýan edilýär.
Başga zatlar bilen bir hatarda, syzan kagyzlar Britaniýanyň şa zenany Ýelizaweta II-niň hem ofşor, ýagny salgytdan azat maýa goýumlaryny paş edýär.
Düýbi Birleşen Ştatlarda ýerleşýän “Deňewçi žurnalistleriň halkara konsorsiumy” 2016-njy ýylda “Panama kagyzlary” atlandyrlan dokumentleri hem çap edip, Panamada ýerleşýän bir hukuk firmasynyň resmi kagyzlarynda köp sanly dünýä liderleriniň hem-de gurply adamlaryň ofşor hasaplary baradaky maglumatlar paş edilipdi.
“Behiştiň kagyzlaryndaky” materiallar iki sany ofşor üpjünçisinden we 19 sany salgyt bukalgasy hasaba goýlan bir kompaniýadan alnypdyr. Maglumatlary Germaniýada çap edilýän “Sueddeutsche Zeitung” gazeti ele geçirip, olary “Deňewçi žurnalistleriň halkara konsorsiumy” öz hyzmatdaşlary, şol sanda The Guardian, the BBC, The New York Times we beýleki käbir habar agentlikleri bilen paýlaşyp seljeripdir.
Ross we şa zenany Ýelizaweta 13.4 million faýlyň içinden seljerilen ilkinji maglumatlar toplumynda öňe saýlanýan meşhur adamlardyr. Eýsem bularyň bikanun hereketlere baş goşup goşmandygyny görkezýän alamatlar bolmasa-da, Rossyň rus bähbitleri bilen ilteşigi Birleşen Ştatlaryň prezidenti Donald Trampyň administrasiýasynyň häzirki wagtda ýüzbe-ýüz bolýan aýyplamalarynyň içgin öwrenilmeginiň badynyň güýçlendirilmegine we bähbit çaknyşygy baradaky jikme-jik soraglaryň berilmegine ýol açyp biler.
Birleşen Ştatlarda 2016-njy ýylda geçirilen prezidentlik saýlawlarynda Moskwanyň gatyşygyny we Trampyň ýaranlarynyň Orsýet bilen dildüwşükli gizlin hyzmatdaşlygyny öwrenýän derňewleriň fonunda Trampyň adamlary bilen Orsýetiň arasyndaky potensial gatnaşyklar jikme-jik seljerilýär. ABŞ-yň prezidenti dildüwşikli hyzmatdaşlygyň bolandygyny ret edip, alnyp barylýan derňewleri “jadygöý awçylygy” atlandyryp gelýär.
“Behiştiň kagyzlarynda” milliarder Rossuň wezipe başyna geçensoň Putiniň adamlary bilen ilteşikli bir transport kompaniýasy bilen gatnaşyklary ýola goýandygy görkezilýär.
79 ýaşly Rossuň Orsýetiň “Sibur” atly energiýa firmasynyň gazyny daşaýan “Navigator Holdings” transport kompaniýasynda köp mukdarda goýumy bar.
The New York Times-yň habaryna görä, “Sibur” firmasyna Putiniň dosty we ady Orsýetiň Ukrainadaky gazaby sebäpli ABŞ-yň sanksiýa girizen adamlarynyň sanawynda agzalýan Gennadi Timçenko, şeýle-de Putiniň giýewisi Kiril Şamalow şäriklik edýär.
Rossuň hususy firmasy bolsa “Navigator-yň” iň uly paýdarydyr.
Haçan-da fewral aýynda wezipä geçende Rossuň agzalýan firmadaky şahsy paýy azaldyldy. Muňa garamazdan, onuň ABŞ-yň hökümetine beren maglumatlarynda Rossuň agzalýan firmada 2 million dollar bilen 10 million dollar aralygynda paýynyň bardygy görkezilýär.
Rossuň Navigator-daky paýy Kaýman adalarynda ýerleşýän çylşyrymly kompaniýalar toplumunda saklanýar diýip, The New York Times habar berýär.
Söwda departamentiniň metbugat wekili Jeýms Rokas (James Rockas) Navigator-yň jemgyýetçilige açyk söwda kompaniýasy Sibur bilen hyzmatdaşlyk etmek kararyna Rossuň goşulmandygyny, Siburyň ne şol wagty ne-de häzir sanksiýa sanawyna girizilendigini aýtdy.
“Munuň üstesine-de, Ross kagyzlarda aýdylýan Sibur-yň paýdarlary bilen şu wagta çenli asla duşuşmady we olaryň gatnaşyklary barada hiç zat bilmeýärdi” diýip, ol sözüniň üstüni ýetirdi.
Orsýet bilen bagly beýleki bir paş edişlikde, Silikon jülgesindäki tehnologiýa kompaniýalarynyň belli maýadarlaryndan rus raýaty Ýuri Milneriň Orsýetiň döwlet gözegçiligindäki VTB Bankyndan 191 million amerikan dollaryny alyp, ony Twitter-e geçirendigini ICIJ habar berýär. Orsýetiň syýasy taýdan strategik geleşiklerde ulanýan VTB bankynyň geçirimlerdäki gatyşygy salgytdan azat araçy ofşor kompaniýalarynyň labirintleri arkaly garjaşdyrylypdyr.
Şeýle-de, dokumentler Orsýetiň döwlete degişli tebigy gaz kompaniýasy Gazpromyň maliýe şahamçalarynyň biri Milner bilen ilteşikli kompaniýada maýa goýan bir araçy korporasiýa pul goýberip, feýsbugyň 2012-nji ýylda geçiren jemgyýetçilik teklibiniň öňýany bu sosial ulgamyň aksiýalarynda takmynan 1 milliard amerikan dollaryny saklapdyr.
Millner ICIJ bilen gürrüňdeşlikde öz geleşiklerinde Gazpromyň “Gazprom Investholding” atly şahamçasynyň gatyşandygyndan bihabardygyny aýtdy.
ABŞ-yň aňtaw resmileriniň Wladimir Putin Birleşen Ştatlaryň saýlaw sistemasyny ynamdan gaçyryp, Trampa kömek etmek bilen bir hatarda demokrat dalaşgär Hillari Klintona zyýan ýetirmek üçin kampaniýa ýöretmegi buýruk berdi diýmekleri bilen bagly ABŞ-da alnyp barylýan derňewlerde feýsbuk, twitter we beýleki sosial ulgamlarda Orsýetiň goldamagynda peýda bolan agyz alardyjy syýasy mahabatlar we toslama habarlar aýratyn üns merkezinde.
Milneriň ýa-da onuň kompaniýalarynyň Orsýetiň saýlawlara gatyşygy diýilýän mesele bilen baglydygyny görkezýän alamat ýok, üstesine-de Milner özüniň maýa goýumlarynyň syýasata dahylynyň ýokdugyny aýdýar.
“Behiştiň kagyzlarynda” aýdylmagyna görä Milner Trampyň giýewisi Jared Kuşneriň esaslandyran “Cadre” atly gozgalmaýan emläk fonduna golaýda 850 müň amerikan dollar möçberinde pul geçiripdir diýip, ICIJ habar berýär.
Şeýle-de, BBC-niň habarynda Kreml bilen gatnaşykly tütjar Alişer Usmanowyň pul ýuwmak çärelerine garşy jogapkärçilikleri öz üstüne alan bir kompaniýada gizlin paýynyň bolan bolmagynyň ahmaldygy syzan dokumentlere salgylanylyp, habar berilýär.
Usmanowyň “Bridgewaters” kompaniýasynyň müşderisidigini, eger-de ol şol bir wagtyň özünde bu kompaniýanyň eýeçiliginde gatanjy bar bolsa onda bu ýagdaýyň “bähbitleriň çaknyşygyna” gabat gelmeýändigini BBC habar berdi. Habarda “Bridgewaters” bilen Usmanowyň agzalýan kompaniýanyň Orsýetiň eýeçiligindedigini ýa-da oňa gözegçilik edýändigini ret edendikleri aýdylýar.
Bu aralykda, dokumentlerde Lankasteriň gersoglugyndaky Bermuda we Kaýman adalaryndaky fondlara şa zenany Ýelizawetanyň millionlarça dollar şahsy maýa goýumlaryny geçirendigi görkezilýär. Agzalýan fondlar şa zenanynyň 650 million dollarlyk şahsy emläginiň girdeji we beýleki goýum geleşiklerine gözegçiligi üpjün edýär.
Synçylar onuň bikanun hereketlerine ýa-da salgytdan gaçandygyna yşarat edýän alamatlaryň göze ilmeýändigine ünsi çekseler-de, şa zenany Britaniýanyň içinde däl-de ofşor, ýagny salgytdan azat kompaniýalarda pul saklamakda tankyt edilmegi mümkin.


text:
Bizi gyzyklandyrýan obýektler baradaky kesgitsizligi aýyrýan, saklamaga, işläp taýýarlamaga we geçirmäge niýetlenen maglumatlar - informasiýadyr
Ýazylan wagty: 27 сентября 2018 Ýazan Mayichka
Bizi gyzyklandyrýan obýektler baradaky kesgitsizligi aýyrýan, saklamaga, işläp taýýarlamaga we geçirmäge niýetlenen maglumatlar - informasiýadyr Informasiýanyň kesgitlemesinden görnüşi ýaly ol kesgitlenmeli, görnüşleri we häsiýetleri anyklanmaly, kodlanmaly, ölçenilmeli, göterijilerde ýerleşdirilmeli, olaryň shemasy aşakdaky suratda getirilendir. 1 Signal, habar, maglumatlar düşünjeleri informasiýa düşünjesi bilen ýakyn baglydyrlar. Maglumatlar – bu formallaşdyrylan görnüşde we tehniki serişdeleriň kömegi bilen täzeden işlemäge niýetlenen ýa-da işlenen informasiýalardyr. Habar – bu kesgitli formada aňladylan we aralyga berilmäge niýetlenen informasiýadyr. Signal - bu informasiýany göteriji islendik prosesdir. Meselem, telegraf boýunça berlen telegrammanyň teksti - bu habardyr. Mazmuny - informasiýadyr. Telefon sim boýunça gelen elektrik togy - signaldyr. Informasiýalary üznüksiz we diskret(üznükli) görnüşlerde aňladyp bolar. Informasiýalar köplenç signallar görnüşünde bolanda, olarda her-hili fiziki prosesler ulanylyp bilner. Mysal üçin, simde elektrik togunyň akyşynyň prosesi, jisimleriň ýerlerini mehaniki üýtgediş prosesi, ýagtylygyň ýaýraýyş prosesi we ş.m. Informasiýa fiziki prosesiň(signalyň) bir ýa-da birnäçe parametrleriniň, şeýle hem birnäçe parametrleriniň utgaşdyrylan bahalary bilen aňladylyp bilner. Islendik prosesde informasiýalar signallaryň bahalary görnüşünde aňladylýar. Informasiýa üznüksiz – analog bolanda onuň fiziki ululugynyň bahasy tükeniksiz köplügi kabul edýär hem-de onuň bahasy üznüksiz üýtgäp durýar. Informasiýa diskret - sanly aňladylanda, onuň fiziki ululugynyň bahalary gutarnykly köplügi kabul edýär hem-de onuň bahasynyň ululugy bökýän görnüşde üýtgeýändir.
Okalan sany: 15 Jogaplar: ( 0 )


text:
“FAVO” toparyndan bolan belli nemes sazandalary Falk Braýtkroýs we Folker Şlott hem-de Belgiýadan tanymal sazanda Sander de Winne paýtagtymyzyň ýaşaýjylaryny baharyň jaz sazlary bilen begendirdiler.
Türkmenistanyň Medeniýet ministrligi tarapyndan Germaniýa Federatiw Respublikasynyň ilçihanasy hem-de Gýote instituty (Almaty) bilen bilelikde guralan konsert diňe jaz sazynyň diňleýjileri we muşdaklary üçin däl-de, eýsem ýurtlaryň arasyndaky döredijilik gatnaşyklaryny ösdürmäge goşantlaryny goşan sazandalaryň özi üçin hem ajaýyp sowgat boldy.
“Watan” kinokonsert zalynyň sahnasynda daşary ýurtly sazandalar öz eserleri bilen bir hatarda tomaşaçylara Bobbi Makferriniň, Ariel Ramiresiň, Çik Korianyň eserleriniň kawer-görnüşleri bilen tanyşdyrdylar.
Konsert maksatnamasyna jaz aýdymçysy Maýsa Niýazowa hem-de sazanda Döwlet Iwanow gatnaşdylar. Olar kärdeşleri bilen bilelikde “Älemgoşaryň belentliginde” atly nusgawy aýdymy we “Bu Maskarad” eserini ýerine ýetirdiler. Tomaşaçylaryň goldaw bermeginde “FAVO” ýurdumyzda örän meşhur “Aýly agşam” aýdymyny ýerine ýetirdiler. Bu çykyş şowhunly el çarpyşmalar bilen garşylanyldy.


text:
Lebabyň Serdarabat etrabynyň Ýaşlyk obasynyň ýaşaýjylary eýýäm üç günden bäri elektrik togsuz kösenýärler. Ýerli ýaşaýjylar obadaky tok üpjünçiliginiň eýýäm ençeme günläp dowam edýän ýagyşdan soň kesilendigini aýdýarlar.
“Bu eýýäm onlarça ýyl bäri dowam edip gelýän ýagdaý. Tok kesilmedik bir günümiz hem geçmeýär” diýip, öz adynyň Kerim diýlip üýtgedilip berilmegini haýyş eden, Ýaşlygyň ýaşaýjylarynyň biri aýdýar.
Kerim Azatlyk Radiosy bilen habarlaşanda, 1000 töweregi ýaşaýjyly obalaryndaky elektrik togunyň bökdençliklerine 30 ýyldan hem aşa wagtlyk transformatoryň sebäp bolýandygyny aýtdy.
“Transformatoryň binasynyň suwaglary gaçyp, diwarlary çöküp başlady. Sähel ýel tursa ýa ýagyş sepelese ol jyzyrdap, öwşün atyp işlemesini goýýar” diýip, Kerim belledi.
Ýaşlyklylar elektrik togunyň dowamly keslip durmagy sebäpli öýlerindäki elektrik enjamlarynyň sandan çykýandygyny, şeýle-de gyşyň aýazly günlerinde özleriniň has hem beter kösenýändiklerini aýdýarlar.
Ýerli ilat bu mesele boýunça özleriniň degişli häkimliklerine, arçynlyklaryna dowamly ýüz tutsalar-da, häli-şu güne çenli bu ýagdaýa oňaýly çözgüdiň tapylmandygyny-da nygtadylar.
“Näçe ýyldyr tutuş oba bolup arza ýazýarys; häkimlige, arçynlyga gatnaýarys. Her saparynda diňe ‘düzederis’, ‘çalşarys’ diýip, başdansowma jogap berýärler. Tutuş obadaky bu ýeke, köne transformatora öňki bazaryň golaýyndaky kerpiç zawody hem çatyldy” diýip, Kerim sözüne goşdy.
Galyberse-de, Azatlyk Radiosyna Türkmenistanyň beýleki künjeklerinden-de, edil Lebabyň Ýaşlyk obasynyň ýaşaýjylarynyň könelişen elektrik transformatorlary bilen başdan geçirýän tejribelerine meňzeş ýagdaýlar dogrusynda dowamly maglumatlar gelip gowuşýar.
Bu aralykda, etrapdyr şäherlerdäki türkmenistanlylaryň tok üpjünçiligindäki bökdençliklerden kösenýändikleri baradaky arza-şikaýatlarynyň fonunda, türkmen häkimiýetleri ýurduň daşary ýurtlara eksport edýän elektrik energiýasynyň ugurlaryny artdyrmak ugrunda tagalla edýändiklerini gaýta-gaýta tekrarlaýarlar.


text: Gatnaşýan 32 ýygyndynyň arasyndan diňe Angliýanyň milli toparyny düzýän oýunçylaryň ählisi öz ýurdunyň çempionatynda oýnaýar. Çerçesowyň çagyran 23 oýunçysynyň 21-si Russiýanyň klublarynda çykyş edýär. Saud Arabystanynyň ýygyndysynyň-da 3 oýunçysy legioner. Senegal bilen Şwesiýanyň ýygyndylary başga ýurtlaryň çempionatlarynda oýnaýan oýunçylardan düzülendir. Nigeriýadyr Islandiýanyň, Şweýsariýanyň hem-de Belgiýanyň ýygyndylarynda 1 oýunçydan galany legionerlerdir. Belgiýanyň 23 oýunçysynyň 11-siniň iňlis klublarynda oýnaýandygyny hem belläliň. Gatnaşýan oýunçylaryň 74 göterimi Ýewropa ýurtlarynyň çempionatlarynda çykyş edýän futbolçylardyr.


text:
Türkmenistanyň Ministrler Kabinetiniň mejlisi
Şu gün Türkmenistanyň Prezidenti Gurbanguly Berdimuhamedow Ministrler Kabinetiniň nobatdaky mejlisini geçirdi, onda döwlet durmuşynyň ileri tutulýan meselelerine, käbir resminamalaryň taslamalaryna garaldy.
Hormatly Prezidentimiz mejlisiň gün tertibine geçip, ilki bilen Türkmenistanyň Mejlisiniň Başlygy A.Nurberdiýewa söz berdi. Milli parlamentiň ýolbaşçysy ýurdumyzyň kanunçylygyny has-da kämilleşdirmek boýunça milli parlamentiň alyp barýan işleri, şeýle hem Parlamentleriň zenan ýolbaşçylarynyň ýokary derejeli duşuşygyna gatnaşmak üçin, 13–14-nji dekabrda Birleşen Arap Emirlikleriniň Abu-Dabi şäherine bolan iş saparynyň netijeleri barada habar berdi.
Häzirki wagtda Mejlisde milli ykdysadyýetimiziň pudaklaryny has-da ösdürmäge, türkmen jemgyýetini demokratiýalaşdyrmaga gönükdirilen birnäçe kanunlaryň taslamalary işlenip taýýarlanýar. Ýurdumyzyň Konstitusiýasynyň rejelenen görnüşiniň düzgünlerini hem-de halkara hukugynyň kadalaryny nazara almak bilen, hereket edýän kanunçylyk namalaryna täzeden seredilýär. Ministrlikler we pudak edaralary bilen bilelikde 2017-nji ýyl üçin parlamentiň iş meýilnamasy taýýarlanýar.
Parlamentleriň zenan ýolbaşçylarynyň ýokary derejeli duşuşygyna gatnaşmak maksady bilen Abu-Dabi şäherine bolan iş saparynyň netijeleri barada aýtmak bilen, Mejlisiň Başlygy ýaşlar bilen işlemek, innowasion syýasaty öňe ilerletmek, durmuş-ykdysady we ekologiýa meseleleri çözmegiň ugurlary ýaly meselelerde parlamentleriň orny hem-de wezipeleri hakynda pikir alşylandygy barada habar berdi.
Hormatly Prezidentimiz Gurbanguly Berdimuhamedow habary diňläp, milli kanunçylygy kämilleşdirmek boýunça geçirilýän işler demokratik hukuk dünýewi döwleti gurmak, jemgyýetiň has möhüm ugurlaryny ösdürmegi kanunçylyk taýdan üpjün etmek, ykdysadyýeti, ylmy we medeniýeti, ilatyň ýaşaýyş durmuş şertlerini gowulandyrmak, adamyň we raýatyň hukuklaryny we azatlyklaryny goramak boýunça işleri dowam etmek üçin zerurdyr diýip belledi. Şunuň bilen baglylykda, deputatlaryň ýerlerde alyp barýan işlerini işjeňleşdirmegiň ähmiýeti bellenildi.
Döwlet Baştutanymyz kanunçykaryjylyk ulgamynda halkara hyzmatdaşlygy, şol sanda parlamentara gatnaşyklary meselelerine ünsi çekip, bu ugruň döwletara gatnaşyklarynyň esasyny düzýändigini, onuň ynanyşmak ýagdaýyny ýola goýmaga, durnukly ösüş babatda ählumumy wezipeleri çözmäge ýardam etjekdigini belledi.
Ministrler Kabinetiniň Başlygynyň orunbasary, daşary işler ministri R.Meredow DIM-niň alyp barýan işleri barada habar berip, şu hepdede Aşgabatda geçirilen Türkmen-amerikan işewürler geňeşiniň mejlisiniň netijeleri barada hasabat berdi. Şunuň bilen baglylykda, Bitarap Türkmenistanyň döredijilikli daşary syýasat strategiýasyny durmuşa geçirip, goňşy ýurtlar bilen bolşy ýaly, beýleki döwletler bilen hem netijeli gatnaşyklaryny yzygiderli ösdürýändigi bellenildi.
ABŞ bilen hyzmatdaşlyk barada aýdylanda bolsa, mälim bolşy ýaly, ikitaraplaýyn hyzmatdaşlygyň esasy ugurlarynyň hatarynda durýan söwda-ykdysady aragatnaşyklary çuňlaşdyrmak maksady bilen, hormatly Prezidentimiz Gurbanguly Berdimuhamedowyň başlangyjy boýunça 2008-nji ýylda Türkmen-amerikan işewürler geňeşi döredildi. Onuň düzümine iri amerikan kompaniýalaryň 22-si girýär. Bu Geňeşiň işi giň ugurlar boýunça özara gatnaşyklara, maýa goýum işjeňligini höweslendirmäge, iki ýurduň döwlet düzümleri bilen işewür toparlarynyň arasynda netijeli gatnaşyklary pugtalandyrmaga netijeli çemeleşmeleri işläp taýýarlamaga gönükdirilendir.
Işewürler geňeşiň 14-15-nji dekabrda geçirilen nobatdaky mejlisinde özara bähbitli söwda-ykdysady hyzmatdaşlygy has-da ýygjamlaşdyrmagyň geljegine we mümkinçiligine, ýangyç-energetika toplumy, ulag-aragatnaşyk ulgamy, oba hojalygy, saglygy goraýyş, bilim ýaly ileri tutulýan ugurlarda durmuşa geçirilýän bilelikdäki möhüm taslamalara garaldy. Geňeşiň mejlisine ýurdumyzyň ministrlikleriniň we pudak edaralarynyň hem-de ABŞ-nyň esasy kompaniýalarynyň birnäçesiniň wekilleri gatnaşdylar.
Mejlisiň çäklerinde tanyşdyrylyş dabaralary guralyp, olaryň barşynda amerikan kompaniýalary, şol sanda “Jeneral Elektrik”, “Keýs Nýu Holland”, “Jon Dir” we beýleki birnäçe kompaniýalar öz mümkinçiliklerini görkezdiler we tekliplerini aýtdylar. Duşuşygyň netijeleri boýunça Türkmen-amerikan işewürler geňeşiniň 2017-nji ýyl üçin hyzmatdaşlygy ösdürmek babatda hereket etmegiň meýilnamasynyň taslamasy işlenip taýýarlanyldy.
Döwlet Baştutanymyz hasabaty diňläp hem-de Türkmenistanyň Amerikanyň Birleşen Ştatlary bilen däp bolan dostlukly, netijeli gatnaşyklary pugtalandyrmaga uly ähmiýet berýändigini belläp, ikitaraplaýyn hyzmatdaşlygy diwersifikasiýalaşdyrmak üçin uly mümkinçiligiň bardygyny nygtady. Hormatly Prezidentimiz Gurbanguly Berdimuhamedow bilelikde işlemegiň oňyn tejribesini hem-de açylýan täze mümkinçilikleri nazara alyp, söwda-ykdysady aragatnaşyklary giňeltmegiň netijeli guraly hökmünde Türkmen-amerikan işewürler geňeşiniň wajyp ornuny belledi.
Milli ykdysadyýeti döwrebaplaşdyrmaga we senagatlaşdyrmaga, öňdebaryjy tehnologiýalary iş ýüzünde giňden ornaşdyrmaga tarap ugur alyp, döwletimiz daşary ýurtlaryň işewür toparlary, şol sanda ençeme ýyllaryň dowamynda ýurdumyzda üstünlikli işleýän iri meşhur amerikan kompaniýalary bilen gatnaşyklary işjeňleşdirýär. Bular barada aýtmak bilen hormatly Prezidentimiz Gurbanguly Berdimuhamedow wise-premýere, DIM-niň ýolbaşçysyna uzakmöhletli özara bähbitlilik esasynda türkmen-amerikan hyzmatdaşlygyny ösdürmek babatda degişli tabşyryklary berdi.
Soňra Ministrler Kabinetiniň Başlygynyň orunbasary B.Hojamämmedow hormatly Prezidentimiziň ozal beren tabşyryklarynyň ýerine ýetirilişi, Söwda we daşary ykdysady aragatnaşyklar ministrliginiň garamagyna berlen bazarlary Alyjylar jemgyýetleriniň birleşikleri tarapyndan hususylaşdyrmagyň meseleleri boýunça geçirilen seljermäniň netijeleri barada hasabat berdi.
“Eýeçiligi döwletiň garamagyndan aýrylýan we hususylaşdyrylýan döwlet emläginiň gymmatyna baha kesmegiň” tertibine laýyklykda döredilen ýörite topar şu mesele boýunça anyk teklipleri taýýarlady. “Döwlet emlägini döwlet eýeçiliginden aýyrmak we hususylaşdyrmak hakynda” Türkmenistanyň Kanunynyň düzgünlerine laýyklykda, hususylaşdyrylýan desgany göni (salgyly) satmak ýurdumyzyň Ministrler Kabinetiniň çözgüdiniň esasynda amala aşyrylýar. Şunuň bilen baglylykda, wise-premýer ýurdumyzyň Alyjylar jemgyýetleriniň birleşigi tarapyndan bazarlaryň birnäçesini hususylaşdyrmagyň teklip edilýändigi barada habar berdi.
Döwlet Baştutanymyz hasabaty diňläp, döwlet eýeçiligindäki desgalary hususylaşdyrmak boýunça geçirilýän işleriň möhümdigini belledi. Munuň özi milli ykdysadyýetimiziň hususy pudagyna maýalary çekmäge, bäsdeşlige ukyply bazary döretmek üçin şertleri döretmäge ýardam etmelidir. Hormatly Prezidentimiz hödürlenen teklipleri makullap, şu mesele boýunça çözgütleriň öz wagtynda ýerine ýetirilişini gözegçilikde saklamagy tabşyrdy. Şeýle hem maliýe-ykdysady toplumyň edaralarynyň işini has-da kämilleşdirmek üçin netijeli çäreleri görmegiň möhümdigine üns berildi.
Soňra Ministrler Kabinetiniň Başlygynyň orunbasary Ý.Kakaýew “Türkmenistanyň nebitgaz senagatyny ösdürmegiň 2030-njy ýyla çenli döwür üçin maksatnamasyny” amala aşyrmagyň barşy, ýangyç-energetika toplumynyň dürli pudaklarynda işleriň ýagdaýy barada hasabat berdi.
Türkmenbaşydaky nebiti gaýtadan işleýän zawodlar toplumynda nebit önümleriniň öndürilýän we daşary ýurtlara ugradylýan möçberlerini artdyrmak boýunça geçirilýän işler barada hem habar berildi. Şeýle hem döwlet Baştutanymyzyň garamagyna degişli ugurda halkara hyzmatdaşlygyna degişli teklipler hödürlendi.
Hormatly Prezidentimiz Gurbanguly Berdimuhamedow hasabaty diňläp, ýurdumyzyň ykdysadyýetinde ýangyç-energetika toplumynyň ähmiýetli ornuny belledi. Döwlet Baştutanymyz nebitiň we tebigy gazyň çykarylýan we gaýtadan işlenýän möçberlerini, daşary ýurtlarda uly isleg bildirilýän nebit önümleriniň öndürilişini artdyrmagyň möhümdigini belledi.
Döwlet Baştutanymyz wise-premýere daşary ýurtly işewür toparlarynyň wekilleri bilen hyzmatdaşlygy has-da ösdürmek babatda anyk görkezmeleri berdi. Hormatly Prezidentimiz ýangyç-energetika toplumynyň düzüminiň döwrebaplaşdyrylmagyny hem-de tehniki taýdan enjamlaşdyrylmagyny, pudaga goşmaça maýalaryň, öňdebaryjy tehnologiýalaryň we dolandyryş tejribesiniň çekilmegini, ýurdumyzyň kärhanalarynyň halkara bazarlarynda ornunyň giňeldilmegini ileri tutulýan ugurlaryň hatarynda görkezdi.
Hormatly Prezidentimiz energetika pudagynda bar bolan ätiýaçlyklara ünsi çekip, ýurdumyzyň nebitgaz toplumyny ösdürmegiň maksatnamalaryny, senagat we eksport kuwwatyny berkitmäge gönükdirilen iri maýa goýum taslamalaryny amala aşyrmagyň barşyna gözegçiligi güýçlendirmegi tabşyrdy.
Ministrler Kabinetiniň Başlygynyň orunbasary R.Bazarow möwsümleýin oba hojalyk işleriniň barşy barada hasabat berdi. Şu günler güýzlük bugdaýa ideg etmek işleri alnyp barylýar. Şeýle hem tehnikalary we ekerançylyk meýdanlary ýazky ekiş möwsümine taýýarlamak işleri dowam edýär. Hasabatyň çäklerinde “Ýurdumyzyň oba we suw hojalyk pudagy üçin tehnikalary, gurallary, läbik sorujylary we olar üçin ätiýaçlyk şaýlaryny satyn almak hakynda” Kararyň taslamasy döwlet Baştutanymyz Gurbanguly Berdimuhamedowyň garamagyna hödürlenildi.
Türkmenistanyň Prezidenti hasabaty diňläp, geljek ýylyň bereketli hasylynyň esasyny goýýan ähli möwsümleýin oba hojalyk işlerini ýokary hilli hem-de öz wagtynda geçirmäge degişli, obasenagat toplumynyň önümçilik düzümlerini mundan beýläk-de depginli ösdürmek boýunça birnäçe anyk tabşyryklary berdi.
Hormatly Prezidentimiz Oba we suw hojalygy ministrligi üçin täze tehnikalary satyn almak hakynda Karara gol çekip, ekerançylyk ýerlerini suw bilen üpjün etmek meselelerini, täze gidrotehniki we melioratiw desgalaryň gurluşyklarynyň barşyny yzygiderli gözegçilikde saklamagyň zerurdygyna ünsi çekdi, suw tygşytlaýjy döwrebap desgalary ornaşdyrmak boýunça işleri işjeňleşdirmegi talap etdi.
Ministrler Kabinetiniň Başlygynyň orunbasary B.Ereşow himiýa pudagynyň senagat kuwwatyny artdyrmak boýunça alnyp barylýan işler, “Türkmenhimiýa” döwlet konserni tarapyndan daşary ýurtlardan getirilýän önümleriň ornuny tutýan harytlary çykarmaga gönükdirilen kärhanalary döretmek boýunça alnyp barylýan toplumlaýyn çäreler hakynda habar berdi.
Hususan-da, wise-premýer Balkan welaýatynyň Türkmenbaşy etrabyndaky Guwly köl tebigy ýatagy çig mal binýady bolup durýan “Guwlyduz” kärhanasynyň binýadynda 40 müň tonna ýodlaşdyrylan nahar duzuny hem-de 2500 tonna tehniki duzy öndürýän kärhananyň meýilleşdirilýän gurluşygy barada habar berdi.
Hormatly Prezidentimiz Gurbanguly Berdimuhamedow hasabaty diňläp, himiýa senagaty Türkmenistanyň gaýtadan işleýän pudagyny ösdürmegiň ileri tutulýan ugurlarynyň biri bolup durýar diýip belledi. Onuň ägirt uly kuwwaty baý tebigy serişdelerine esaslanýar. Pudagyň çig mal we önümçilik mümkinçilikleriniň doly ulanylmagy içerki bazary uly isleg bildirilýän ýokary hilli harytlar bilen doly üpjün etmegiň strategik maksatlaryny çözmäge mümkinçilik berer.
Şu maksatlarda döwletimiz innowasiýalaryň we öňdebaryjy tejribäniň esasynda täze senagat kärhanalaryny gurmak üçin ähli şertleri döredip, iri pudaklaýyn taslamalary durmuşa geçirmek üçin uly möçberde maýa serişdelerini gönükdirýär hem-de olary amala aşyrmaga gatnaşmaga hususy telekeçileri çekýär. Döwlet Baştutanymyz himiýa senagatynyň desgalaryny çalt depginlerde gurmagyň möhümdigini belläp, Türkmenbaşy etrabynda Guwlyduz kärhanasynyň binýadynda täze önümçilik kärhanasyny gurmak hakynda Karara gol çekdi.
Soňra Ministrler Kabinetiniň Başlygynyň orunbasary, Türkmenistanyň Prezidentiniň Diwanynyň we Ministrler Kabinetiniň iş dolandyryjysy
Ş. Durdylyýew Aşgabady abadanlaşdyrmak boýunça geçirilýän işler barada hasabat berdi.
Türkmen paýtagtyny ösdürmegiň Baş meýilnamasyna laýyklykda, ýurdumyzyň baş şäheriniň ähli etraplarynda ýaşaýyş jaýlarynyň durkuny täzelemek, ýanaşyk ýerlerini abadanlaşdyrmak, köçeleriň we kiçi etrapçalaryň arassaçylygyny saklamak, elektrik ulgamlaryny çalyşmak, durmuş we inženerçilik düzümlerini kämilleşdirmek boýunça utgaşykly işler dowam edýär.
Ulag düzümlerini ösdürmäge-de uly üns berilýär: awtoýollaryň durky täzelenýär, täze sowma ýollar, awtobus duralgalary, köpgatly awtoduralgalar guruldy. Awtoýollaryň zerur böleklerinde ýerüsti we ýerasty geçelgeler gurulýar.
Döwlet Baştutanymyz Gurbanguly Berdimuhamedow ak mermerli Aşgabady dünýäniň iň owadan we abadanlaşdyrylan şäherleriniň birine öwürmäge gönükdirilen iri möçberli şähergurluşyk maksatnamasynyň örän wajypdygyny nygtap, bina edilýän desgalaryň ählisiniň, hususan-da, pyýadalaryň howpsuzlygyny hem-de awtoulag serişdeleriniň sürüjileri üçin amatlylygy kepillendirmäge gönükdirilen düzüm desgalarynyň ygtybarlylygyny we hilini üpjün etmegiň zerurdygyna ýene-de bir gezek ünsi çekdi.
Ýurdumyzyň baş şäheriniň gaýtalanmajak binagärlik keşbiniň döredilmeginiň wajypdygyna aýratyn üns berildi. Milli binagärligiň iň oňat däplerini hem-de dünýä şähergurluşygynyň esasy alamatlaryny özünde sazlaşykly utgaşdyrýan gözel binalar paýtagtymyzyň bezegi bolmalydyr.
Hormatly Prezidentimiz wise-premýere ýurdumyzyň ilatynyň we edara-kärhanalarynyň elektroenergiýa bilen üznüksiz üpjün edilişini hem berk gözegçilikde saklamagy tabşyrdy.
Ministrler Kabinetiniň Başlygynyň orunbasary B.Atdaýew gözegçilik edýän ulgamlarynda işleriň ýagdaýy, şeýle hem Türkmen döwlet neşirýat gullugynyň önümçilik zerurlyklaryny üpjün etmek üçin Söwda we daşary ykdysady aragatnaşyklar ministrligine neşirýat kagyzlarynyň dürli görnüşleriniň 2017-nji ýyl üçin zerur bolan möçberlerini ýetirmek boýunça alnyp barylýan işler barada hasabat berdi. Wise-premýer bu ministrlik tarapyndan kagyz önümlerini getirmek boýunça üpjün edijileriň tekliplerine bellenilen tertipde seljerme geçirilendigini aýdyp, döwlet Baştutanymyzyň garamagyna şertnamalar baglaşmak barada Türkmenistanyň Prezidentiniň çözgüdiniň taslamasyny taýýarlamaga rugsat bermek hakynda teklibi hödürledi.
Hormatly Prezidentimiz Gurbanguly Berdimuhamedow häzirki şertlerde bazarda emele gelen ýagdaýa baha bermek, makro we mikro ykdysady görkezijileri, ykdysady durnuklylygy, ýurdumyzyň neşirýat gullugynyň bäsdeşlige ukyplylygyny we işiniň netijeliligini üpjün etmäge mümkinçilik berýän işleri meýilleşdirmegi nazara almak bilen, bazaryň üýtgemegini çaklamak ukyby möhüm ähmiýete eýe bolýar diýip belledi.
Türkmenistanyň neşir önümleriniň içeri we daşary bazarlarda bäsdeşlige ukyplylygyny artdyrmak onuň esasy maksatlary bolup durýar diýip, döwlet Baştutanymyz neşirýat serişdelerini getirijileriň tekliplerine garamak we seçip almak, ýokary tehnologik enjamlary degerli ulanyş derejesinde saklamak, neşir önümleriniň hilini üpjün etmek barada görkezme berdi.
Soňra Ministrler Kabinetiniň Başlygynyň orunbasary S.Satlykow bitewi dispetçer merkezi üçin otlularyň hereketine gözegçilik edýän we hereketleri dolandyrýan işleri döwrebaplaşdyrmak hem-de ýörite enjamlary satyn almak boýunça Demir ýol ulaglary ministrligi tarapyndan alnyp barylýan çäreler barada hasabat berdi.
Hormatly Prezidentimiz hasabaty diňläp, demir ýol ulaglary pudagynyň barha pugtalanýan milli ykdysadyýetimiziň möhüm ugurlarynyň biri bolup durýandygyny nygtady. Soňky ýyllarda döwletimiz tarapyndan amala aşyrylýan özgertmeleriň netijesinde täze demir ýollary guruldy, döwrebap tehnologik ugurlar ornaşdyryldy, kuwwatly teplowozlar, ýük we ýolagçy wagonlar satyn alyndy, ýaş hünärmenleri taýýarlamak işleri alnyp barylýar.
Pudagy ösdürmegiň maksatnamasyna laýyklykda, gysga möhletlerde iri halkara taslamalar durmuşa geçirildi, demir ýol menzilleri, beketler hem-de möhüm inženerçilik-tehniki desgalar ulanmaga tabşyryldy. Munuň özi ýurdumyzda ulag hyzmatlaryny hil taýdan täze derejä çykarmaga ýardam berip, goňşy döwletler bilen söwda-ykdysady hyzmatdaşlygy giňeltmek üçin giň mümkinçilikleri açýar.
Döwlet Baştutanymyz geçirilýän işleriň ähmiýeti barada aýdyp, demir ýollaryny has-da döwrebaplaşdyrmagyň wajypdygyny belledi. Täze polat ýollar gurlanda hem-de ozalkylaryň durky täzelenende iň täze tehnologiýalary peýdalanyp, gurluşygyň iň ýokary hilini gazanmak zerurdyr. Munuň özi ýurdumyzyň tutuş demir ýol ulgamynyň uzakmöhletleýin peýdalanylmagyny üpjün etmelidir diýip, döwlet Baştutanymyz nygtady hem-de bu babatda wise-premýere birnäçe anyk tabşyryklary berdi.
Soňra Ministrler Kabinetiniň Başlygynyň orunbasary G.Mämmedowa Täze - 2017-nji ýyly garşylamak boýunça baýramçylyk dabaralaryna, şol sanda Aşgabatda we ýurdumyzyň welaýatlarynda konsertleri we beýleki çäreleri geçirmäge taýýarlyk görlüşi barada hasabat berdi.
Baýramçylyk maksatnamasynda şu ýylyň 18-nji dekabryndan 2017-nji ýylyň 22-nji ýanwaryna çenli aralykda Türkmenistanyň Döwlet sirkinde Russiýa Federasiýasynyň sirk artistleriniň çykyşlary göz öňünde tutulýar.
23-nji dekabrda paýtagtymyzdaky “Älem” medeni-dynç alyş merkeziniň öňündäki meýdançada hem-de ýurdumyzyň ähli welaýat merkezlerinde Täze ýyl Baş arçalarynyň yşyklaryny ýakmak dabaralaryny geçirmek bilen, tutuş ýurdumyz boýunça Täze ýyl baýramçylygyna badalga berler. Dabarada çagalar döredijilik toparlarynyň, teatr artistleriniň hem-de körpe aýdymçylaryň çykyşlary göz öňünde tutulýar.
31-nji dekabrda hem Täze ýyl mynasybetli çäreleriň ençemesi, şol sanda Döwlet sirkiniň öňündäki meýdançada, “Ylham” seýilgähinde, welaýat merkezlerinde medeniýet we sungat ussatlarynyň gatnaşmagynda baýramçylyk dabaralary geçiriler. Şeýle hem şol gün “Älem” medeni-dynç alyş merkeziniň öňündäki meýdançada baýramçylyk konserti we Aşgabat şäheriniň hem-de welaýatlaryň arasynda Täze ýyl teleköprüsi guralar.
Hormatly Prezidentimiz hasabaty diňläp, Täze ýyl çäreleriniň tutuş ýurdumyz boýunça ýokary derejede, hakyky türkmen toýuna mahsus bolan şatlyk, sahylyk we myhmansöýerlik ýagdaýynda geçirilmelidigini aýtdy hem-de şunuň bilen baglylykda, wise-premýere anyk görkezmeleri berdi.
Döwlet Baştutanymyz milli telewideniýäniň işine ünsi çekip, onuň işine nägilelik bildirdi. Hormatly Prezidentimiz Gurbanguly Berdimuhamedow ýakynda “Türkmen owazy” teleradioýaýlymynda döwlet konsertiniň görkezilişiniň pes hilini mysal getirdi.
Ýaýlymlarda berilýän medeni çäreleriň we gepleşikleriň hil derejesine Telewideniýe, radiogepleşikler we kinematografiýa baradaky döwlet komitetiniň ýolbaşçylary, ýurdumyzda geçirilýän medeni çäreleriň çeperçilik derejesi üçin bolsa Medeniýet ministrligi jogap bermeli diýip, döwlet Baştutanymyz Telewideniýe, radiogepleşikler we kinematografiýa baradaky döwlet komitetiniň düzüminde aragatnaşyk gullugyny döretmegiň ýa-da Aragatnaşyk ministrligi bilen degişli işleri alyp barmak barada şertnama baglaşmagyň zerurdygyny aýtdy. Şunuň bilen baglylykda, hormatly Prezidentimiz bu meselä bagyşlap bilelikde iş maslahatyny geçirmegi we onuň netijesi barada hasabat bermegi tabşyrdy.
Hormatly Prezidentimiz Gurbanguly Berdimuhamedow wezipe borçlaryny göwnejaý ýerine ýetirmän, teleýaýlymlarda baýramçylyk konsertiniň talabalaýyk görkezilmegini üpjün etmändigi üçin Türkmenistanyň Ministrler Kabinetiniň Başlygynyň orunbasary G.Mämmedowa, medeniýet ministri A.Garajaýewe hem-de Telewideniýe, radiogepleşikler we kinematografiýa baradaky döwlet komitetiniň başlygy M.Altaýewe käýinç yglan etdi. Şeýle hem döwlet Baştutanymyz aragatnaşyk ministri B.Öwezowa ministrlik tarapyndan alnyp barylýan işleri has-da kämilleşdirmek barada anyk tabşyryklary berdi.
Soňra Ministrler Kabinetiniň Başlygynyň orunbasary S.Toýlyýew gözegçilik edýän pudaklarynda işleriň ýagdaýy barada hasabat berdi.
2017-nji ýylda aspirantura, doktorantura kabul etmek, alymlyk derejesine dalaşgärlige, şeýle hem kliniki ordinatura kabul etmegiň möçberlerini kesgitlemek boýunça geçirilen işler barada habar berildi. Döwlet Baştutanymyz Gurbanguly Berdimuhamedowyň başlangyjy bilen ýurdumyzda ylmy ösdürmek, ylmy işgärleri taýýarlamak, intellektual kuwwaty berkitmek boýunça maksada gönükdirilen çäreler görülýär.
Hormatly Prezidentimiz Gurbanguly Berdimuhamedowyň degişli Kararyna laýyklykda, ýurdumyzyň ministrlikleriniň, ylmy edaralarynyň we ýokary okuw mekdepleriniň ylmyň we tehnikanyň ileri tutulýan ugurlary boýunça tekliplerine garaldy. Olaryň esasynda geljek ýylda ylmy-barlag edaralaryna we ýokary okuw mekdeplere dalaşgärleriň möçberi kesgitlendi.
Hormatly Prezidentimiz hasabaty diňläp, täze taryhy döwürde ýurdumyzda ylmy hemmetaraplaýyn ösdürmäge, ylmy-barlag işlerini höweslendirmäge, degişli ulgamyň düzümini toplumlaýyn döwrebaplaşdyrmaga uly ähmiýet berilýändigini, munuň üçin bolsa zerur bolan şertleriň we mümkinçilikleriň döredilýändigini belledi. Döwlet Baştutanymyz degişli ugurda işleri dowam etmegiň, ylmyň we tehnikanyň öňdebaryjy gazananlaryny tejribä işjeň ornaşdyrmagyň möhümdigini belläp, hünärli, hemmetaraplaýyn sowatly ylmy işgärleri taýýarlamak, ýurdumyzyň alymlarynyň täze neslini kemala getirmek meselelerine aýratyn ünsi çekip, wise-premýere bu babatda birnäçe anyk tabşyryklary berdi.
Türkmenistanyň Prezidenti wezipe borçlaryny göwnejaý ýerine ýetirmän, garamagyndaky ministrlikleriň we edaralaryň işine talabalaýyk gözegçilik etmändigi üçin Türkmenistanyň Ministrler Kabinetiniň Başlygynyň orunbasary S.Toýlyýewe käýinç yglan etdi.
Ministrler Kabinetiniň mejlisiniň barşynda döwlet durmuşynyň başga-da birnäçe meselelerine garaldy, olar boýunça degişli çözgütler kabul edildi.
Hormatly Prezidentimiz Gurbanguly Berdimuhamedow hökümetiň mejlisiniň işini tamamlap, oňa gatnaşanlara berk jan saglyk, maşgala abadançylygyny we uly üstünlikleri, Mirasa sarpa goýmak, Watany özgertmek ýylynda berkarar Watanymyzyň ähli halkyna abadançylyk arzuw etdi.
TDH


text:
RFE/RL öz websaýtynda neşir edilen tekstleriň başgalar tarapyndan gaýtadan ulanylmagyny, neşir edilmegini we ýaýradylmagyny goldaýar. Şeýle-de, biz RFE/RL-iň materiallarynyň websaýtlarda, elektron abuna sanawlarynda, habar toparlarynda we maglumat bazalarynda göçürilip goýulmagyny-da goldaýarys. Emma, RFE/RL-iň maglumatlaryny satmaklyk berk gadagandyr.
RFE/RL-iň maglumatlary ulanylanda, biz siziň şu aşakdakylary görkezip, RFE/RL-iň awtorlygyny nygtamagyňyzy soraýarys:
* makalanyň azathabar.com saýtdaky hemişelik çelgisini görkeziň,
* her bir makala bilen birlikde şu maglumaty görkeziň:
Copyright (c) 2016. RFE/RL, Inc. Reprinted with the permission of Radio Free Europe/Radio Liberty, 1201 Connecticut Ave., N.W. Washington DC 20036.
Eger makaladan bir bölegi ulanýan bolsaňyz, onuň makaladan bölekdigini görkezmegiňizi hem-de manylary, atlary we önümiň bitewiligini bozmazlygyňyzy soraýarys. RFE/RL öz maglumatyny ulanmak barada beren rugsadyny islendik wagt yzyna almaga hukuklydyr.
RFE/RL-iň we onuň 18 sany efir gullugynyň internetde ýerleşdirýän janly we arhiwlenen gepleşikleri diňe diňleýjilerimiziň diňlemekleri üçin niýetlenendir. RFE/RL-iň eksperss ýa-da ýazmaça görnüşdäki rugsady bolmazdan, olaryň efire goýberilmegi, efir üçin göçürilmegi ýa-da başga görnüşlerde ulanylmagy gadagandyr.
RFE/RL-iň tekstlerini, suratlaryny, audio ýa-da wideo materiallaryny ulanmak maksady bilen rugsat almak üçin şu e-mail adrese hat ýazyp bilersiňiz: web@rferl.org.
Üçünji tarapyň maglumaty
RFE/RL-iň käbir habarlary «Associated Press», «Roýter», «Frans-Press», ITAR-TASS ýaly daşarky agentlikler («Üçünji tarap») tarapyndan taýýarlanan maglumatlary öz içine alýar. RFE/RL-iň Üçünji tarapyň maglumatyny öz içine alýan islendik bir önümini ulanmazdan ozal, siz diňe bir RFE/RL-den rugsat almak bilen çäklenmän, eýsem Üçünji tarapyň hukuklaryna eýelik edýänlerdenem rusgat almalysyňyz.
Daşarky saýtlara çelgiler
RFE/RL käte özüniň websaýtlarynda RFE/RL-iň özüne degişli bolmadyk adamlaryň ýa-da guramalaryň saýtlaryny salgy berýän çelgileri-de hödürleýär. Öz websaýtlarynda daşarky saýtlara çelgi bermelimi ýa bermeli däldigi baradaky meselede RFE/RL, ozaly bilen, jemgyýetçilik işleri bilen meşgullanýan kommersiýa däl, syýasy partiýalara degişli bolmadyk guramalara artykmaçlyk berýär. RFE/RL bu daşarky saýtlaryň işine gözegçilik etmeýär we olaryň maglumatlaryny, işgärlerini, önümlerini we hyzmatlaryny propogandirlemeýär. Mundan daşary, RFE/RL şeýle saýtlaryň mazmuny, operatorlary, elýeterliligi, ygtybarlylygy, hili, reklamalary, hyzmatlary we beýleki materiallary üçin jogapkärçilik çekmeýär. Şeýle saýtlarda ýerleşdirilen ýa-da olaryň üsti bilen elýeterli bolan maglumatlaryň mazmuny, olardaky önümler ýa-da hyzmatlar sebäpli çekilen ýa-da çekilendir öýdülýän islendik bir zyýan ýa-da ýitgi üçin RFE/RL jogapkärçilik çekip bilmez.
Sitatalaryň stili
RFE/RL-iň materialyny ylmy işler üçin ulanaňyzda, ony sitata görnüşinde almaklygy unutmaň. Sitata ulanmaklygyň düzgünleri bilen tanyşmak üçin şu websaýtlara seredip bilersiňiz:
APA:
Electronic Reference Formats Recommended by the American Psychological Association
Chicago & Turabian:
A Brief Citation Guide for Internet Sources in History and the Humanities (by Melvin E. Page)
General Resource:
Karla's Guide To Citation Guidelines